Pirkimo sąlygų Priedas Nr. 4

STATYBOS RANGOS SUTARTIS
Nr. _______________________

2024 m. _____________ d. 


Viešoji įstaiga Respublikinė Vilniaus universitetinė ligoninė, juridinio asmens kodas 124243848, kurios registruota buveinė yra Šiltnamių g. 29, LT-04130 Vilniuje, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama [atsakingo asmens vardas, pavardė, pareigos], veikiančio (-ios) pagal [dokumentas, kurio pagrindu veikia asmuo], (toliau – Užsakovas)
ir
[teisinė forma][pavadinimas], juridinio asmens kodas [kodas], kurio registruota buveinė yra [adresas, miestas], veiklos buveinė [adresas, miestas] (pildoma, jei nesutampa su registruota buveine), duomenys apie įmonę kaupiami ir saugomi Lietuvos Respublikos juridinių asmenų registre, atstovaujama [vardas, pavardė, pareigos], veikiančio (-ios) pagal [dokumentas, kurio pagrindu veikia asmuo] (jeigu veikia pagal įgaliojimą, jis  turi būti pridedamas) (toliau – Rangovas), 
toliau kartu šioje statybos rangos Sutartyje vadinami „Šalimis“, o kiekvienas atskirai – „Šalimi“, 
Užsakovui, atlikus [pirkimo pavadinimas] pirkimą Nr. [pirkimo numeris], atliktą [pirkimo būdas] būdu, apie pirkimą paskelbta ...... m. [kalendorinio mėnesio pavadinimas, kalendorinė diena] Centrinėje viešųjų pirkimų informacinėje sistemoje, (toliau – Pirkimas) ir Rangovo Pirkimui pateiktą pasiūlymą pripažinus laimėjusiu, Šalys sudarė šią statybos rangos sutartį (toliau – Sutartis).

1. SĄVOKOS

1.1. Darbai – Techninėje užduotyje nurodyti darbai, kuriuos pagal Sutartį privalo atlikti Rangovas, įskaitant Įrangą, Medžiagas ir Paslaugas. Darbams priskiriami ir tie darbai, paslaugos bei veiksmai, kurie nors tiesiogiai ir nenumatyti Sutarties dokumentuose, bet yra būtini vykdant Sutartį, bei Rangovas galėjo ir turėjo juos numatyti ir įvertinti sudarydamas Sutartį, bei privalo juos suteikti ir (ar) atlikti.
1.2. Darbų pradžia – Statybvietės (ar jos dalies) perdavimo ir priėmimo akto pasirašymo data.
1.3. Darbų atlikimo terminas – laikas, skaičiuojamas nuo Darbų pradžios iki Deklaracijos apie statybos užbaigimą pasirašymo dienos, įskaitant Darbų perdavimą Užsakovui ir atliktus baigiamuosius bandymus (jeigu tokie būtini), kurių rezultatai yra teigiami. 
1.4. Galutinis darbų perdavimo – priėmimo aktas – dokumentas, patvirtinantis, kad Rangovas perdavė, o Užsakovas priėmė Darbus, įskaitant atvejus, kai tie Darbai yra su defektais, tačiau jų šalinimas numatytas atlikti po Darbų perdavimo-priėmimo, pasirašomas vadovaujantis Sutarties sąlygų 8.2. punktu. 
1.5. Išlaidos – visos pagrįstai Statybvietėje ar už jos ribų patirtos Rangovo tiesioginės ir netiesioginės išlaidos, susijusios su Sutartyje numatytais Darbais. Į išlaidas negali būti įskaičiuojamos negautos pajamos.
1.6. Įranga – prietaisai ir mechanizmai sudarantys Darbus ar jų dalį. 
1.7. Medžiagos – visa tai, kas turi sudaryti Darbus ar jų dalį (išskyrus Įrangą). 
1.8. Paslaugos – Darbo projekto, kadastrinės bylos, evakuacinių planų parengimo ir kitos paslaugos, kurias pagal Sutartį ir (ar) Techninę užduotį privalo atlikti Rangovas.
1.9. Projektas:
1.9.1. Darbo projektas - dokumentas, kuriame detalizuojami Techninės užduoties sprendiniai ir pagal kurį atliekami statybos darbai. Darbo projektą rengia Rangovas. Darbo projektas gali būti pateiktas kaip vientisas dokumentas vienu metu arba atskirais sprendiniais. Darbo projekto dalis Pasirengimo statybai ir statybos organizavimo darbai turi būti parengta iki griovimo darbų pradžios, o visos kitos dalys ne vėliau kaip per 1 (vieną) mėnesį nuo Sutarties įsigaliojimo dienos. 
1.9.2. Investicijų projektas - „Skubios pagalbos skyriaus ir reanimacijos ir intensyvios terapijos skyriaus infrastruktūros modernizavimas" (toliau – Investicijų projektas);
1.9.3. Techninė užduotis –Remonto darbų aprašas, Grafinė dalis ir kt. dokumentai, kurie buvo pateikti Pirkimo sąlygose; 
1.10. Rangovo įrenginiai – visi prietaisai, mechanizmai, transporto priemonės bei kiti daiktai, reikalingi Darbams vykdyti, užbaigti ir bet kuriems defektams ištaisyti. Rangovo įrenginiams nepriskiriama Įranga, Medžiagos ir visi kiti daiktai, skirti sudaryti Darbus ar jų dalį.
1.11. Rangovo personalas – visas personalas, kurį Rangovas įdarbina Statybvietėje, tame tarpe gali būti darbininkai, kiti Rangovo arba Subrangovo įdarbinti asmenys ir kitas personalas, padedantis Rangovui vykdyti Darbus.
1.12. Statinio statybos techninės priežiūros vadovas – asmuo, paskirtas Užsakovo organizuoti statinio statybos techninę priežiūrą, kurios tikslas – kontroliuoti, ar statinys statomas pagal Techninę užduotį, ar statybos metu laikomasi Sutarties sąlygų, Lietuvos Respublikos teisės aktų, normatyvinių statybos techninių dokumentų, normatyvinių statinio saugos ir paskirties dokumentų reikalavimų.
1.13. Deklaracijos apie statybos užbaigimą - atlikus visus statybos darbus, Aplinkos ministro nustatyta tvarka surašytas dokumentas apie statybos užbaigimą ir įregistruotas Lietuvos Respublikos statybos leidimų ir statybos valstybinės priežiūros informacinėje sistemoje „Infostatyba“. 
1.14. Statybvietė – Darbų vykdymo vieta ar vietos, į kurias turi būti pristatoma Įranga bei Medžiagos, ir kurios ribos apibrėžiamos perduodant Rangovui Statybvietę vadovaujantis Sutarties sąlygų 4.2.1. punktu.
1.15. Subrangovas – asmuo, kurį Rangovas numato pasitelkti arba pasitelkia atlikti Darbus, perduodamas jam dalį Sutarties vykdymo, įskaitant subrangovų subrangovus. Statybos produktų ir Įrenginių tiekėjai, kurie pagal Sutartį atlieka statybos produktų įrengimo ar Įrenginių montavimo darbus, taip pat yra Subrangovai pagal Sutartį.
1.16. Sutarties kaina – Sutarties 9.1 punkte nurodyta suma, kuri turi būti sumokėta Rangovui už savalaikį, tinkamą bei pagal Sutartį Darbų vykdymą bei jų baigimą ir bet kurių defektų ištaisymą. 
1.17. Užsakovo personalas – visi Užsakovui dirbantys asmenys arba įgalioti Užsakovo, taip pat kitas personalas, apie kurį Užsakovas pranešė Rangovui kaip apie Užsakovo personalą.
1.18. Įkainotų veiklų sąrašas – dokumentas, užpildytas Rangovo, kuriame yra detalizuojama, kurie Darbai, kokiomis lėšomis bus apmokami. Įkainotų veiklų sąrašas neatspinti atliekamų Darbų apimties ir negali būti vertinamas kaip dokumentas įsigyjamų Darbų sudėčiai ar apimčiai vertinti. Išsami informacija apie atliekamus Darbus nurodoma Techninėje užduotyje bei kituose pirkimo dokumentuose. 
1.19. Kainodaros metodika – Viešųjų pirkimų tarnybos direktoriaus 2017-06-28 įsakymu Nr.1S-95 patvirtinta „Kainodaros taisyklių nustatymo metodika“ (Viešųjų pirkimų tarnybos direktoriaus 2019-01-24 d. įsakymo Nr. 1S-13 redakcija).
1.20. Kitos vartojamos sąvokos atitinka sąvokas vartojamas Lietuvos Respublikos civiliniame kodekse, Lietuvos Respublikos statybos įstatyme ir Lietuvos Respublikos viešųjų pirkimų įstatyme.

2. SUTARTIES DALYKAS

2.1. [bookmark: _GoBack]Šia Sutartimi Rangovas įsipareigoja per Sutartyje nustatytą Darbų atlikimo terminą ir Sutartyje nustatytomis sąlygomis atlikti gydymo paskirties pastato (unik. Nr. 1099-7003-9133), esančio Vilniuje, Šiltnamių g. 29, remonto darbus (toliau – Darbai) ir perduoti Darbų rezultatą kaip numatyta Sutartyje ir galiojančiuose Lietuvos Respublikos teisės aktuose, bei ištaisyti defektus, Užsakovas įsipareigoja sudaryti Rangovui būtinas sąlygas Darbams atlikti ir Sutartyje numatyta tvarka priimti tinkamai atliktų Darbų rezultatą, sumokėti Rangovui Sutarties kainą už atliktus Darbus šioje Sutartyje numatytomis sąlygomis ir tvarka.

3. BENDROSIOS NUOSTATOS

3.1. Šalių teisių ir pareigų pagrindas yra Sutartis, Lietuvos Respublikos įstatymai, poįstatyminiai teisės aktai, statybos techniniai reglamentai ir kiti normatyviniai dokumentai.
3.2. Šiame punkte pateikiami Sutartį sudarantys dokumentai, kurie turi būti suprantami kaip paaiškinantys vienas kitą. Tuo tikslu nustatomas toks dokumentų pirmumas:
3.2.1. Šios Sutarties (su priedais) ir jos pakeitimų sąlygos;
3.2.2. Techninė užduotis;
3.2.3. Rangovo pasiūlymas;
3.2.4. [bookmark: _Hlk73086939]Pirkimo dokumentai;
3.3. Techninėje užduotyje numatyti Darbų (darbai suprantami taip, kaip apibrėžti Sutarties 1.1 punkte) kiekiai (mato vienetais) yra orientaciniai. Darbų kiekių svyravimo rizika priskiriama Rangovui, jei šių Darbų faktinis kiekis, skaičiuojant pinigine verte, neviršija 15 procentų Pradinės sutarties vertės papildomas apmokėjimas už tokius Darbus nedaromas ir Rangovas juos privalės atlikti savo sąskaita. Jei faktinė Darbų vertė viršija 15 procentų pradinės Sutarties vertės, 15 procentų ribą viršijantys Darbai įsigyjami (ar atsisakomi) vadovaujantis Sutarties 10 skyriumi „Pakeitimai“. 
3.4. Rangovas, be išankstinio Užsakovo sutikimo, neturi skelbti, leisti, kad būtų paskelbti arba atskleisti bet kurie duomenys apie Darbus kokiame nors komerciniame arba techniniame dokumente ar kaip nors kitaip.
3.5. Sutarties įsigaliojimas – Sutartis įsigalioja nuo jos pasirašymo ir Rangovo pateikimo Užsakovui tinkamo Sutarties įvykdymo užtikrinimo (kartu su apmokėjimą patvirtinančiais dokumentais) originalo. Sutartis galioja iki visiško Sutartyje numatytų įsipareigojimų įvykdymo. 
3.6. Sutarties sąlygos Sutarties galiojimo laikotarpiu gali būti keičiamos Lietuvos Respublikos viešųjų pirkimų įstatymo nustatyta tvarka. Sutarties sąlygų keitimu nebus laikomas Sutarties sąlygų koregavimas joje numatytomis aplinkybėmis.
3.7. Visi su Sutartimi susiję pranešimai, prašymai, kiti dokumentai ar susirašinėjimas turi būti įteikiami ar siunčiami faksu, paštu arba elektroniniu paštu, jų originalus visais atvejais įteikiant Užsakovui ir (ar) Rangovui pasirašytinai ar siunčiant registruotu / kurjeriniu paštu kiekvienam iš jų Sutartyje nurodytu adresu. Apie savo adreso ar kitų rekvizitų (tame tarpe ir apie banko sąskaitos numerio, nurodyto 9.7.2 punkte) pasikeitimą kiekviena Šalis nedelsdama, tačiau ne vėliau kaip per 5 (penkias) darbo dienas nuo minėto pasikeitimo dienos, raštu privalo pranešti kitai Šaliai. Šalių adresai susirašinėjimui nurodyti Sutarties 15.1 punkte.
3.8. Darbų vykdymo metu bent 1 (vieną) kartą per 1 (vieną) savaitę vyksta eiliniai posėdžiai dalyvaujant Užsakovui, Rangovui, Statinio statybos techninės priežiūros vadovui, kurių metu sprendžiami einamieji klausimai ir kuriuose Rangovo ir Statinio statybos techninės priežiūros vadovo dalyvavimas visuomet privalomas, jei Užsakovas nenurodo kitaip. Į posėdžius gali būti kviečiami kiti asmenys. Posėdžio metu aptarti klausimai ir priimti sprendimai raštu fiksuojami posėdžio protokole.
3.9. Eiliniai posėdžiai (susirinkimai) vyksta adresu Šiltnamių g. 29, Vilniuje, jei nesuderinama el. būdu kita vieta. Neeiliniai posėdžiai vyksta pareikalavus Užsakovui, Rangovui, Statinio statybos techninės priežiūros vadovui, ne vėliau kaip per 2 (dvi) darbo dienas po atitinkamo rašytinio ir/ar el. būdu pranešimo pateikimo kitai Šaliai. Šie posėdžiai vyks Šalių atskirai sutartu adresu. 



4. UŽSAKOVO TEISĖS, PAREIGOS IR ATSAKOMYBĖ

4.1. Užsakovas turi teisę:
4.1.1. bet kuriuo metu tikrinti Darbų eigą ir kokybę, grafiko laikymąsi, Rangovo teikiamų Medžiagų kokybę, Medžiagų naudojimą, o pastebėjęs nukrypimus nuo Sutarties sąlygų, bloginančius Darbų rezultato kokybę, ar kitus trūkumus, nedelsiant apie tai pranešti Rangovui. Jeigu Darbo atlikimo metu paaiškėja, kad Darbas nebus atliktas, Užsakovas turi teisę nustatyti Rangovui protingą terminą trūkumams pašalinti, o jeigu Rangovas per nustatytą terminą šio reikalavimo neįvykdo – nutraukti Sutartį, ir reikalauti atlyginti nuostolius.
4.1.2. reikalauti pašalinti Darbų defektus, nemokėti už netinkamai atliktus Darbus ar atitinkamai sumažinti jų kainą, neleisti toliau vykdyti Darbų, kuriems nustatyti defektai, jeigu Rangovas nukrypsta nuo Sutarties sąlygų, nesilaiko teisės aktų ar statybos normatyvinių techninių dokumentų reikalavimų ir (ar) nevykdo Užsakovo pagrįstų nurodymų ir (ar) netinkamai pildo Darbų vykdymo dokumentaciją.
4.1.3. kviesti nepriklausomus ekspertus atliktų Darbų kokybei įvertinti, kurių išvados Šalims turėtų privalomą reikšmę.
4.1.4. teikti Rangovui pastabas, pasiūlymus, pageidavimus bei nurodymus dėl Darbų atlikimo tvarkos, dėl triukšmo ir taršos lygio užtikrinimo, darbų saugos, gaisrinės saugos, aplinkos apsaugos, įskaitant (bet neapsiribojant) Statybinių atliekų tvarkymo taisyklių, patvirtintų Lietuvos respublikos aplinkos ministro 2006 m. gruodžio 29 d. įsakymu Nr.D1-637 „Dėl statybinių atliekų tvarkymo taisyklių patvirtinimo“, ir higienos reikalavimų laikymosi. Užsakovo, Užsakovo Infekcijų kontrolės skyriaus specialistų, Užsakovo Darbų saugos ir sveikatos skyriaus specialistų nurodymai dėl Darbų atlikimo tvarkos, dėl triukšmo ir taršos lygio užtikrinimo, darbų saugos, gaisrinės saugos, aplinkos apsaugos ir higienos reikalavimų laikymosi Rangovui yra privalomi.
4.1.5. reikalauti, kad Rangovas pakeistų Rangovo personalą (ar Subrangovą), kuris nekompetentingai ar aplaidžiai vykdo pareigas, nesugeba laikytis Sutarties sąlygų arba savo elgesiu kelia grėsmę saugai darbe, sveikatai arba aplinkos apsaugai.
4.2. Užsakovas įsipareigoja: 
4.2.1. perduoti Rangovui Statybvietę ne vėliau kaip per 1 (vieną) mėnesį nuo Sutarties įsigaliojimo dienos informuodamas Rangovą ne vėliau kaip prieš 7 (septynias) kalendorines dienas apie planuojamą Statybvietės perdavimą. Statybvietė perduodama Rangovui ir Užsakovui pasirašant Statybvietės (ar jos dalies) perdavimo ir priėmimo aktą STR 1.06.01:2016 „Statybos darbai. Statinio statybos priežiūra“ nustatyta tvarka. Jeigu Užsakovas šiame punkte nustatyta tvarka laiku neperdavė Statybvietės Rangovui, Rangovas privalo raštu pranešti Užsakovui, kad negali pradėti Darbų. Tinkamu Statybvietės perdavimu bus laikomas ir Užsakovo pasirinktos pagal šią Sutartį remontuojamos patalpų dalies perdavimas. Užsakovo reikalavimas vykdyti Darbus etapais neįtakoja bendro Sutarties įvykdymo termino.
4.2.2. paskirti Statinio statybos techninės priežiūros vadovą, kuris vadovaudamasis STR 1.06.01:2016 „Statybos darbai. Statinio statybos priežiūra“ vykdys statinio statybos techninę priežiūrą.
4.2.3. teikti reikiamus pranešimus, paraiškas, dalyvauti posėdžiuose, Darbų vykdymo bei Galutinio darbų perdavimo – priėmimo akto pasirašymo metu.
4.2.4. suteikti Rangovui informaciją raštu ir žodžiu ir (ar) dokumentus, būtinus Sutarčiai vykdyti;
4.2.5. peržiūrėti Rangovo parengtą Darbo projektą ar jo dalį dėl jų priimtinumo Užsakovui ir ne vėliau kaip per 20 (dvidešimt) darbo dienų nuo jo gavimo pateikti Rangovui pastabas ir nustatyti terminą trūkumams pašalinti arba pasirašyti be trūkumų parengto Darbo projekto ar jo dalies perdavimo-priėmimo aktą. Už Darbo projekto kokybę ir vėliau paaiškėjusius trūkumus atsako Rangovas, tai, jog Užsakovas peržiūrėjo, suderino ar patvirtino Rangovo dokumentus, nesumažina Rangovo atsakomybės už tų dokumentų klaidas ir trūkumus.
4.2.6. sumokėti Rangovui už tinkamai atliktus bei nustatyta tvarka Užsakovo priimtus Darbus šioje Sutartyje numatytais terminais ir tvarka.
4.2.7. tinkamai vykdyti kitus įsipareigojimus, numatytus Sutartyje.
4.3. Užsakovo atsakomybei ir rizikai priskiriama Užsakovo naudojimasis bet kuria Darbų dalimi iki Darbų perdavimo Užsakovui dienos, išskyrus kaip gali būti numatyta pagal Sutartį.
4.4. Užsakovas yra atsakingas už tai, kad jo personalas bendradarbiautų su Rangovu.
4.5. Užsakovas, pastebėjęs galimai neblaivius (girtus) ar apsvaigusius nuo psichiką veikiančių medžiagų Rangovo / Subrangovo darbininkus, turi teisę juos nušalinti ir neleisti jiems dirbti. Apie nušalinimą Užsakovas nedelsiant informuoja Rangovą.
4.6. Užsakovas įgalioja Rangovą užtikrinti, kad Statybvietėje esantys asmenys būtų identifikuoti Lietuvos Respublikos statybos įstatymo 221 straipsnyje nustatyta tvarka.

5. RANGOVO TEISĖS, PAREIGOS IR ATSAKOMYBĖ

5.1. Rangovas privalo vykdyti ir užbaigti Darbus pagal Sutartį, vadovaudamasis Techninėje užduotyje numatyta Darbų apimtimi, techninėmis specifikacijomis ir brėžiniais, laikydamasis pateikto Įkainotų veiklų sąrašo per Sutarties 6.1 punkte numatytą terminą, Lietuvos Respublikoje galiojančių įstatymų, poįstatyminių aktų, normatyvinių statybos techninių dokumentų ir Statybos techninių reglamentų reikalavimų. 
5.2. Rangovas privalo parengti, pateikti derinimui Užsakovui ir Statinio statybos techninės priežiūros vadovui Sutarties sąlygas atitinkantį Darbų vykdymo grafiką ne vėliau kaip per 6 darbo dienas nuo Sutarties įsigaliojimo dienos. Darbų vykdymo grafikas turi būti sudarytas numatant kuo tolygesnį  Darbų atlikimo (finansine išraiška) išdėstymą, arba proporcingai mažėjantį intensyvumą Darbų atlikimo eigoje. Užsakovas ne vėliau kaip per 2 (dvi) darbo dienas nuo Darbų vykdymo grafiko pateikimo jam pritaria arba raštu pateikia pastabas Rangovui. Darbų vykdymo grafiko suderinimui skiriama ne daugiau kaip 10 (dešimt) darbo dienų nuo Sutarties įsigaliojimo dienos. Už Darbų vykdymo grafiko nesuderinimą per maksimalų 10 (dešimt) darbo dienų (įskaitant Užsakovo pastabų pateikimą) terminą, Rangovui skaičiuojama 100 (šimto) Eur bauda už kiekvieną pavėluotą kalendorinę dieną, išskyrus atvejus, kai toks vėlavimas įvyksta dėl Užsakovo kaltės, kai Užsakovas per šiame punkte nustatytą terminą nesuderina Darbų vykdymo grafiko ar nepateikia jam pastabų.
5.3. Rangovas per Sutarties 1.9.1 punkte numatytą terminą ir numatyta apimtimi privalo parengti Darbo projektą vadovaudamasis Lietuvos Respublikos įstatymais, Technine užduotimi, Rangovo pasiūlymu, Rangovo pasirinktais statybos darbų vykdymo metodais ir technologijomis, statybos produktų, Įrenginių ir priemonių gamintojų ar tiekėjų instrukcijomis. Užtikrinti, kad Darbo projekto rengėjai – architektai, inžinieriai arba kiti fiziniai asmenys, turėtų pagal teisės aktus reikalaujamus kvalifikaciją patvirtinančius dokumentus. Nepradėti vykdyti Darbų ar jų dalies tol, kol Užsakovas nepatvirtins Darbo projekto ar jo atitinkamos dalies.
5.4. Rangovas privalo per Užsakovo nurodytą protingą terminą pataisyti Darbo projektą pagal projekto ekspertizės išvadas, jeigu tokia ekspertizė buvo atlikta.
5.5. Rangovas privalo per Šalių suderintą terminą savo sąskaita ištaisyti parengto Darbo projekto ar jo dalies trūkumus (įskaitant klaidas, paaiškėjusias Darbų vykdymo metu) pagal pagrįstas Statinio statybos techninio prižiūrėtojo ir (ar) Užsakovo pastabas, kaip tai numato galiojantis Lietuvos Respublikos statybos įstatymas, atitinkami statybos techniniai reglamentai, kiti teisės aktai.
5.6. Rangovas privalo užtikrinti, kad jis, Rangovo personalas ir bet kurie asmenys, veikiantys jo vardu, yra gavę visus būtinus leidimus, kvalifikacijos atestacijos pažymėjimus ar kitokius dokumentus, leidžiančius užsiimti šioje Sutartyje nustatyta veikla, kuri yra Rangovo sutartinių įsipareigojimų dalis. Jei Sutarties vykdymo metu, Rangovas ketina keisti asmenis, kuriems Pirkimo dokumentuose buvo nurodyti kvalifikaciniai reikalavimai, tuomet būsimojo personalo kvalifikacija turi būti ne prastesnė, nei nurodyta Pirkimo dokumentuose. Apie ketinimą keisti tokius asmenis Rangovas informuoją Užsakovą prieš 7 (septynias) kalendorines dienas, kartu su pranešimu pateikdamas kvalifikaciją pagrindžiančius dokumentus, o Užsakovas prieš patvirtindamas tokį keitimą, įsitikina, siūlomas Rangovo personalas juos atitinka.
5.7. Rangovas yra atsakingas už Statybvietėje esančių asmenų indentifikavimą Lietuvos Respublikos statybos įstatymo 221 straipsnyje nustatyta tvarka ir už šios pareigos nevykdymą atsako Lietuvos Respublikos statybos įstatymo ir Lietuvos Respublikos administracinių nusižengimų kodekso nustatyta tvarka. Rangovas privalo užtikrinti ir kontroliuoti, kad:  
5.7.1. Statybvietėje Darbus atliekantys asmenys, nurodyti Lietuvos Respublikos valstybinio socialinio draudimo įstatymo 151 straipsnio 1 dalyje, turėtų galiojantį Valstybinio socialinio draudimo įstatymo (toliau – VSDĮ) 151 straipsnyje nustatyta tvarka suformuotą skaidriai dirbančio asmens identifikavimo kodą (toliau – Kodas), o tais atvejais, kai jiems Kodas negali būti suformuotas, privalo turėti Kode užšifruojamus duomenis, nurodytus VSDĮ 151 straipsnio 8 dalyje, pagrindžiančius dokumentus ir pateikti jį (juos) patikrinimą atliekančioms institucijoms Lietuvos Respublikos statybos įstatyme nustatytais atvejais ir tvarka ar Užsakovui.
5.7.2. Sutarties 5.7.1 punkte nenurodyti asmenys prieš patenkant į Statybvietę būtų užregistruoti Rangovo nustatyta tvarka, nurodant atvykimo į Statybvietę pradžios laiką ir priežastį bei turėtų  Rangovo nustatytą identifikavimo priemonę ir  pateiktų ją patikrinimą atliekančioms institucijoms Lietuvos Respublikos statybos įstatyme nustatytais atvejais ir tvarka ar Užsakovui.
5.8. Rangovas yra atsakingas už visus savo ir Rangovo personalo veiksmus ir statybos darbų metodų tinkamumą, patikimumą, darbų saugą, darbuotojų saugą ir sveikatą bei trečiųjų asmenų nepatekimą į Statybvietę visu Darbų vykdymo laikotarpiu. Rangovas statybos techninių reglamentų nustatyta tvarka privalo gauti statybą leidžiantį dokumentą ar kitus dokumentus, jeigu reikalinga. Šių dokumentų gavimas nėra pagrindas peržiūrėti bendrą Darbų vykdymo terminą.
5.9. Iki Darbų pradžios iš Rangovo pasiūlyme nurodytų keliamus kvalifikacinius reikalavimus atitinkančių asmenų Rangovas privalo paskirti Lietuvos Respublikos teisės aktų nustatyta tvarka atestuotą Statybos darbų vadovą, kuris privalo vykdyti pareigas numatytas STR 1.06.01:2016 „Statybos darbai. Statinio statybos priežiūra“ ir nedelsiant pranešti jo kontaktinius duomenis Užsakovui.
5.10. Sutarties vykdymui Rangovas gali pasitelkti Subrangovus. Rangovas įsipareigoja iki Sutarties vykdymo pradžios pranešti Užsakovui tuo metu žinomų Subrangovų pavadinimus, kontaktinius duomenis ir jų atstovus, taip pat įsipareigoja informuoti apie minėtos informacijos pasikeitimus visu Sutarties vykdymo metu (įskaitant informaciją apie naujus Subrangovus, kuriuos jis ketina pasitelkti vėliau). Sutarties vykdymo metu Rangovas gali šioje Sutartyje nustatyta tvarka pakeisti Subrangovus ar pasitelkti naujus, informuodamas apie tai Užsakovą prieš 15 (penkiolika) kalendorinių dienų.
5.11. Jei pirkimo dokumentuose buvo nurodyti kvalifikaciniai reikalavimai Subrangovui, tuomet Rangovas kartu su 5.10 punkte nurodytu pranešimu pateikia būsimojo Subrangovo kvalifikaciją pagrindžiančius dokumentus ir dokumentus, įrodančius, kad nėra pašalinimo pagrindų, o Užsakovas, prieš patvirtindamas tokį keitimą, įsitikina, kad būsimas Subrangovas juos atitinka. Įsitikinus Subrangovo tinkamumu, Užsakovas parengia susitarimo protokolą dėl Subrangovų pakeitimo ar pasitelkimo, kuris per 15 (penkiolika) kalendorinių dienų nuo Rangovo pranešimo ir kitų šiame punkte nurodytų dokumentų gavimo dienos pasirašomas Užsakovo ir Rangovo.
Jeigu Rangovo (įskaitant ir Subrangovus) kvalifikacija dėl teisės verstis atitinkama veikla nebuvo tikrinama arba tikrinama ne visa apimtimi, Rangovas įsipareigoja, kad Sutartį vykdys tik tokią teisę turintys asmenys.
5.12. Rangovas yra atsakingas už Subrangovo, jo įgaliotų atstovų ir darbuotojų veiksmus arba neveikimą taip, kaip atsakytų už savo paties veiksmus ar neveikimą.
Pasiūlyme nurodyti šie Subrangovai:  [pavadinimai, kodai].

5.13. Rangovui nustatoma 1000 (vieno tūkstančio) Eur vertės bauda už kiekvieną Sutarties vykdymo metu pasitelktą, tačiau Sutartyje nustatyta tvarka neišviešintą Subrangovą ar kitą ūkio subjektą, surašant pažeidimo aktą už kiekvieną nustatytą atvejį. Bauda išskaičiuojama iš Rangovui mokėtinos sumos.
5.14. Rangovas patvirtina, kad yra gavęs visus būtinus duomenis, kuriuos Rangovas, panaudodamas visas savo žinias ir rūpestingumą, galėjo gauti iki Sutarties pasirašymo, ir kurie gali turėti įtakos Sutarties kainai arba Darbams. Turi būti laikoma, kad Sutartyje nurodyta kaina apima visus Rangovo sutartinius įsipareigojimus ir visa, kas būtina tinkamam Darbų (darbai suprantami taip, kaip apibrėžti Sutarties 1.1 punkte) vykdymui ir užbaigimui.
5.15. Rangovas privalo apsaugoti Užsakovo turtą dėl nuostolių, apgadinimo ar sunaikinimo, atsiradusių dėl Rangovo veiksmų. Rangovas, vykdydamas Darbus, turi imtis visų būtinų atsargumo priemonių, kad Rangovo įrenginiai ir personalas būtų tik Statybvietėje ir bet kokiose papildomose patalpose, kurias Užsakovas gali suteikti Rangovui kaip patalpas persirengimui, sandėliavimui ar administracinėms reikmėms.
5.16. Vykdydamas Darbus Rangovas privalo:
5.16.1. privalo laikytis įstatymų ir normatyvinių statybos dokumentų nustatytų aplinkos apsaugos ir darbų saugumo reikalavimų. Už šių reikalavimų pažeidimą atsako Rangovas. 
5.16.2. privalo imtis visų būtinų aplinkos apsaugos priemonių (statybvietėje ir už jos ribų), kad sumažintų Darbų sukeliamą neigiamą poveikį aplinkai.
5.16.3. atlikdamas Darbus, taikyti aplinkos apsaugos vadybos sistemos reikalavimus pagal standartą LST EN ISO 14001 arba Europos Sąjungos aplinkosaugos vadybos ir audito sistemą (EMAS), ar kitus aplinkos apsaugos vadybos standartus, pagrįstus atitinkamais Europos arba tarptautiniais standartais (kuriuos yra patvirtinusios sertifikavimo įstaigos, atitinkančios Europos Sąjungos teisės aktus arba tarptautinius sertifikavimo standartus), ar kitais Rangovo pateiktais lygiaverčiais įrodymais. Bei užtikrinti, kad visą Sutarties vykdymo laikotarpį pas Rangovą bus įdiegta aplinkos apsaugos vadybos sistema;
5.16.4. savo sąskaita pašalinti iš Statybvietės visas statybines atliekas ir šiukšles bei išvežus jas pateikti Užsakovui dokumentų originalus, patvirtinančius statybinių atliekų ir šiukšlių išvežimą ir pridavimą atliekų tvarkytojui. Rangovas yra atsakingas už reikalavimų dėl statybinių atliekų susidarymo ir tvarkymo, nustatytų Statybinių atliekų tvarkymo taisyklėse, patvirtintose Lietuvos respublikos aplinkos ministro 2006 m. gruodžio 29 d. įsakymu Nr.D1-637 „Dėl statybinių atliekų tvarkymo taisyklių patvirtinimo“ (toliau – Taisyklės) laikymąsi ir, pažeidęs Taisyklių reikalavimus, atsako Lietuvos Respublikos įstatymų nustatyta tvarka. 
5.16.5. sandėliuoti arba išvežti perteklines Medžiagas ir nereikalingus Rangovo įrenginius.
5.16.6.  valyti ir prižiūrėti patekimo į Statybvietę kelius ir aplinką nuo šiukšlių, dulkių ar kitų teršalų. Statybvietė ir visos tokios patekimui į Statybvietę naudojamos patalpos bei keliai turi būti švarūs, saugūs, paženklinti įspėjamaisiais ženklais ir nekelti pavojaus Užsakovo personalui ir tretiesiems asmenims. Rangovas turi būti atsakingas už bet kokį šių patalpų ar kelių remontą, kurio gali prireikti dėl Rangovo veiksmų.
5.16.7. atsižvelgiant į tai, kad Darbai bus vykdomi veikiančioje ligoninėje, Užsakovui tęsiant įprastinę veiklą - teikiant asmens sveikatos priežiūros paslaugas, Darbus organizuoti ir vykdyti taip, kad kuo mažiau būtų trikdoma gydomų pacientų ramybė ir Užsakovo personalo darbas.
5.16.8. vykdyti Užsakovo, Užsakovo Infekcijų kontrolės skyriaus, Užsakovo Darbuotojų saugos ir sveikatos skyriaus specialistų nurodymus dėl infekcijų kontrolės, higienos normų, triukšmo ir taršos lygio užtikrinimo, gaisrinės saugos, darbuotojų saugos teisės aktuose numatytų reikalavimų laikymosi. Šie nurodymai Rangovui yra privalomi.
5.16.9. neatlikti triukšmingų Darbų nuo 20 val. iki 7 val. Išimtiniais atvejais triukšmingi Darbai nuo 20 val. iki 7 val. gali būti atliekami tik iš anksto raštu suderinus su Užsakovu Darbų atlikimo vietą, laiką ir trukmę.
5.16.10. Tvarkyti statybos vykdymo dokumentaciją, pildyti Darbų žurnalą, Užsakovo pageidavimu, parengti ir pateikti pagal norminius teisės aktus neprivalomą, tačiau Užsakovo vertinimu sėkmingam patalpų eksploatavimui reikalingą, dokumentaciją, pagal Užsakovo pareikalavimą pateikti žurnalus susipažinimui.
5.17. Rangovui Darbams vykdyti gali būti suteikta teisė naudotis tokiu elektros ir vandens kiekiu, kokį saugiai, be neigiamos įtakos Užsakovui galima gauti Statybvietėje ar šalia jos. Rangovas privalo įrengti apskaitos prietaisus ir apmokėti Užsakovui už sunaudotą vandenį bei elektrą kainomis, kurias Užsakovas moka energetinių išteklių tiekimo įmonėms.
5.18. Rangovo personalas turi būti kvalifikuotas, įgudęs ir turintis patirtį atitinkamam Darbų vykdymui. Užsakovas gali pareikalauti, kad Rangovas pakeistų Rangovo personalą ar Subrangovą, kuris nekompetentingai ar aplaidžiai vykdo pareigas, nesugeba laikytis Sutarties sąlygų arba savo elgesiu kelia grėsmę saugai darbe, sveikatai arba aplinkos apsaugai.
5.19. Rangovas privalo naudoti tik Darbų vykdymui ir naudojimo sąlygoms tinkamą Įrangą ir Medžiagas pagal Techninėje užduotyje nurodytus reikalavimus. Darbams turi būti naudojamos tik naujos, Lietuvos Respublikos teisės aktų nustatyta tvarka sertifikuotos medžiagos įrenginiai, gaminiai ir įranga, atitinkanti jiems privalomus Lietuvos Respublikos ir Europos Sąjungos standartus ir normas. Užsakovo reikalavimu Rangovas privalo pateikti sunaudotų medžiagų, įrenginių, gaminių, įrangos dokumentaciją.
5.20. Rangovas visas Darbų atlikimo metu naudojamas Medžiagas, gaminius, Įrangą, technologinius Darbų atlikimo sprendinius prieš jų naudojimą ir/ar atlikimą privalo suderinti su Užsakovu. Rangovas apdailinių medžiagų ir prietaisų parinkimui pateikia ne mažiau 4-ių gamintojų po 2 kolekcijas. Rangovui nesilaikant šio įpareigojimo Užsakovas turi teisę nemokėti už šių Medžiagų, gaminių, Įrangos, technologinių Darbų atlikimo sprendinių naudojimą ir/ar vykdymą bei reikalauti juos pakeisti.
5.21. Rangovas, prieš paslėpdamas ar uždengdamas kurias nors konstrukcijas ar statybos darbus, privalo pranešti Statinio statybos techninės priežiūros vadovui ir Užsakovui, kuris patikrina, apžiūri ir jeigu reikia priima bandymų rezultatus. Jeigu Rangovas paslepia konstrukcijas ar statybos darbus apie tai raštu nepranešęs Statinio statybos techninės priežiūros vadovui ir Užsakovui, tai, Statinio statybos techninės priežiūros vadovui ir Užsakovui pareikalavus, Rangovas savo sąskaita privalo tą Darbą atidengti patikrinimui ir po patikrinimo tą užtaisyti.
5.22. Rangovas privalo apsirūpinti visais prietaisais, įrenginiais, instrumentais, darbo jėga, medžiagomis ir kvalifikuotais darbuotojais bei pateikti visus Darbų įvykdymo dokumentus (išpildomieji atliktų Darbų brėžiniai, geodezinės nuotraukos bei kiti dokumentai pateikiami Statinio statybos techninės priežiūros vadovui prieš atliekant bandymus), eksploatacijos ir priežiūros instrukcijas, geologinių tyrimų ataskaitą, kurie reikalingi bet kokių Darbų dalių bandymams atlikti. Rangovas privalo pranešti Statinio statybos techninės priežiūros vadovui apie bet kokius numatomus atlikti bandymus ne vėliau kaip prieš 3 (tris) darbo dienas. Bandymai laikomi atliktais, kai jų rezultatus patvirtina Statinio statybos techninės priežiūros vadovas ir Užsakovas. Rangovas privalo į bandymus kviesti dalyvauti Užsakovą ir Statinio statybos techninės priežiūros vadovą.
5.23. Jeigu, atlikus patikrinimą, matavimą ar bandymus, nustatoma, kad kokia nors Įranga, Medžiagos arba Darbų kokybė yra su trūkumais, defektais arba kaip kitaip neatitinka Sutarties, tai Statinio statybos techninės priežiūros vadovas ar Užsakovas gali atmesti tą Įrangą, Medžiagas arba Darbų kokybę atitinkamai apie tai raštu pranešdamas Rangovui ir nurodydamas priežastis. Tokiu atveju Rangovas privalo ištaisyti trūkumus, defektus, Medžiagas ar Įrangą, kad šie atitiktų Sutartį.
5.24. Rangovas privalo atlyginti nuostolius (nuostoliais laikomas ir netektas finansavimas dėl Rangovo netinkamai vykdomų / įvykdytų prievolių) ir apsaugoti Užsakovą nuo visų pretenzijų, kompensacijų susijusių su:
5.25. bet kurio asmens sužalojimu, negalavimu, liga ar mirtimi, kylančius arba atsiradusius dėl Rangovo veikos vykdant Darbus, taisant defektus Darbų vykdymo metu.
5.26. bet kurios nuosavybės (kitos nei Darbai) nuostoliais, praradimais, susijusiais arba atsiradusiais dėl Rangovo arba jo personalo veiksmų, aplaidumo, tyčinio veiksmo, neveikimo ar Sutarties pažeidimo.
5.27. Rangovas privalo sudaryti sąlygas Užsakovo atstovams bei Statinio statybos techninės priežiūros vadovui lankytis Statybvietėje bei susipažinti su visa Darbų dokumentacija.
5.28. Rangovas privalo prisiimti visą atsakomybę už Darbus nuo Darbų pradžios iki sutartyje nustatyta tvarka bus surašyta Deklaracija apie statybos užbaigimą. Jeigu Darbams, Medžiagoms ar Įrangai padaroma žala arba jie prarandami, kai už jų priežiūrą atsako Rangovas ir atsakomybė už tą praradimą nepriskirtina Užsakovui, tai Rangovas savo rizika ir sąskaita privalo ištaisyti praradimus ar žalą taip, kad Darbai, Medžiagos ar Įranga atitiktų Sutartį.
5.29. Rangovo pateikiamos eksploatacijos ir priežiūros instrukcijos lietuvių kalba turi būti pakankamai išsamios, kad Užsakovas galėtų naudoti, prižiūrėti, išmontuoti, perrinkti, suderinti ir pataisyti Įrangą. Instrukcijose turi būti aprašyta visa mechaninė ir elektrinė įranga, tiekta arba įrengta pagal šią Sutartį. Kartu turi būti pateikti minėtos įrangos techniniai pasai.
5.30. Rangovas iki Darbų pradžios, bet ne vėliau kaip per 5 (penkias) darbo dienas nuo sutarties įsigaliojimo privalo pateikti Užsakovui įrodymą, kad Rangovas yra apdraudęs Darbus ir savo civilinę atsakomybę privalomuoju draudimu ir pateikti draudimo liudijimo (poliso) bei  draudimo įmokos sumokėjimą patvirtinančio dokumento tinkamai patvirtintas kopijas. Privalomojo draudimo sutartis turi galioti nuo Darbų pradžios datos ir turi galioti iki Deklaracijos apie statybos užbaigimą surašymo. Rangovo Darbų ir civilinės atsakomybės draudimo suma turi būti ne mažesnė kaip nustatyta LR Statybos įstatyme. Už šiame punkte nurodytų dokumentų nepateikimą laiku Rangovui skaičiuojama 100 (šimto) Eur bauda už kiekvieną pavėluotą kalendorinę dieną.
5.31. Rangovas savo sąskaita už Sutarties kainą per 5 (penkias) darbo dienas nuo Sutarties įsigaliojimo dienos, bet ne vėliau kaip iki Darbų pradžios privalo apdrausti statybos darbų vykdymo laikotarpiui visus Sutartyje numatytus statybos ir montavimo darbus maksimaliu turto atkuriamosios vertės draudimu nuo visų galimų rizikos atvejų, ir iki Darbų pradžios pateikti Užsakovui draudimo liudijimų (polisų) bei draudimo įmokų sumokėjimą patvirtinančių dokumentų tinkamai patvirtintas kopijas. Draudimo sutartyje numatyta išskaita neturi viršyti 500,00 (penkių šimtų) Eur. Už šiame punkte nurodytų dokumentų nepateikimą laiku Rangovui skaičiuojama 100 (šimto) Eur bauda už kiekvieną pavėluotą kalendorinę dieną.
5.32. Rangovas iki Darbų pradžios, bet ne vėliau kaip per 5 (penkias) darbo dienas nuo Sutarties įsigaliojimo, privalo pateikti Užsakovui įrodymą, kad Rangovas, vadovaujantis Lietuvos Respublikos statybos įstatymo 43 straipsniu ir kitais šią draudimo rūšį reglamentuojančiais teisės aktais, yra apdraudęs projektuotojo civilinę atsakomybę privalomuoju draudimu dėl netinkamai parengto Sutartyje numatyto Darbo projekto ir pateikti draudimo liudijimo (poliso) bei draudimo įmokos sumokėjimą patvirtinančio dokumento tinkamai patvirtintas kopijas. Privalomojo draudimo sutartis turi galioti nuo Darbų pradžios datos ir turi galioti iki Deklaracijos apie statybos užbaigimą pasirašymo. Už šiame punkte nurodytų dokumentų nepateikimą laiku Rangovui skaičiuojama 100 (šimto) Eur bauda už kiekvieną pavėluotą kalendorinę dieną.
5.33. Rangovas savo sąskaita privalo pratęsti (atnaujinti) privalomojo draudimo sutartis ir pateikti Užsakovui tai patvirtinančius dokumentus, jeigu jos pasibaigs anksčiau, nei bus pasirašytas Deklaracija apie statybos užbaigimą.
5.34. Rangovas turi imtis visų priemonių, kad nekiltų ar nesitęstų situacija, galinti pakenkti nešališkam ir objektyviam Sutarties vykdymui. Galimi interesų konflikto šaltiniai – bendri ekonominiai ar profesiniai interesai, giminystės ar draugystės ryšiai ar kitos sąsajos ir bendri interesai. Apie bet kokį galimą Rangovo interesų konfliktą, kilusį vykdant Sutartį, turi būti nedelsiant raštu pranešta Užsakovui.
5.35. Jei Rangovas veikia jungtinės veiklos (partnerystės) pagrindu, jie visi solidariai yra atsakingi už sutarties nuostatų vykdymą pagal Užsakovo valstybės įstatymus ir kitus teisės aktus. Rangovas privalo paskirti vieną iš partnerių atstovauti santykiuose su Užsakovu. 

6. DARBŲ ATLIKIMO TERMINAI, VĖLAVIMAS, SUSTABDYMAS

6.1. Darbai turi būti atlikti ne vėliau kaip per 7 (septynių) mėnesių laikotarpį nuo Statybvietės (ar jos dalies) perdavimo dienos. Rangovas iki Darbų atlikimo termino pabaigos privalo atlikti visus Darbus, įskaitant baigiamuosius bandymus, jeigu tokie būtini, perduoti Darbų rezultatą pagal Galutinį darbų perdavimo-priėmimo aktą ir surašyti Deklaraciją apie statybos užbaigimą.
6.2. Rangovas Darbus vykdo pagal pateiktą Įkainotų veiklų sąrašą ir Darbų vykdymo grafiką. Darbų vykdymo metu, atsižvelgiant į Sutartyje numatytus atvejus, Darbų vykdymo grafikas gali būti keičiamas Užsakovo ir Rangovo atskiru susitarimu tik tuo atveju, jeigu toks pakeitimas neturės įtakos finansavimo sąlygoms ir šaltiniui.
6.3. Sutarties 6.7 punkte numatytais atvejais Rangovas privalo atnaujinti Darbų vykdymo grafiką taip, kad nebūtų pažeistas 6.1 punkte numatytas Darbų atlikimo terminas (išskyrus  Sutarties 6.4 punkte numatytą išimtį), ir pateikti Užsakovui paaiškinimus, kokiais būdais Rangovas paspartins Darbus (pvz., pailgins darbo valandas ar pamainų skaičių, padidins Rangovo personalo skaičių, darys Darbus lygiagrečiai ir pan.). Atnaujintame Darbų vykdymo grafike turi būti pažymėti visi atnaujinimai tokiu būdu, kad būtų lengva juos pastebėti. Atnaujintas Darbų vykdymo grafikas turi būti suderintas su Užsakovu.
6.4. Kai Darbų vykdymo grafikas koreguojamas dėl Darbų vykdymo sustabdymo, aptarto 6.9 punkte, ar dėl 6.7.3 punkte numatytų aplinkybių, Rangovas gali atnaujinti Darbų vykdymo grafiką jį pratęsiant, tačiau ne ilgiau nei truko šios aplinkybės ar Darbų vykdymo sustabdymas. Atnaujintame Darbų vykdymo grafike turi būti pažymėti visi atnaujinimai tokiu būdu, kad būtų lengva juos pastebėti. Atnaujintas Darbų vykdymo grafikas turi būti suderintas su Užsakovu.
6.5. Jeigu Rangovas vėluoja atlikti bet kokį Darbą ar Darbų etapą pagal Darbų vykdymo grafiką ir nepateikia Užsakovui pagrįstų įrodymų, pateisinančių Darbų vėlavimą, Užsakovas turi teisę be oficialaus įspėjimo pradėti skaičiuoti 0,02 % (dvi šimtosios procento dalys) dydžio delspinigius nuo laiku neatliktų Darbų kainos už kiekvieną termino praleidimo dieną.
6.6. Užsakovas įgyja teisę išskaičiuoti iš Rangovui mokėtinų sumų arba kreiptis į Rangovą dėl delspinigių sumokėjimo pagal Užsakovo pateiktą reikalavimą. Rangovas privalo sumokėti apskaičiuotus delspinigius Užsakovui.
6.7. Darbų vykdymo grafikas gali būti pakoreguotas Sutartyje numatyta tvarka, tik dėl aplinkybių, kurios nepriklauso nuo Rangovo, taip pat dėl:
6.7.1. išskirtinai nepalankių gamtinių sąlygų, kurioms esant Darbai dėl jiems taikomo technologinio proceso negali būti vykdomi (taikoma Darbams, kurių kokybė priklauso nuo gamtinių sąlygų ir negali būti koreguojama techninėmis priemonėmis). Rangovas privalo nedelsiant raštu informuoti Užsakovą, kad dėl gamtinių sąlygų negali vykdyti Darbų, taip pat pagrįsti rašytiniais dokumentais, kad Darbai dėl taikomo technologinio proceso esant tokioms gamtinėms sąlygoms negali būti atliekami, bei pateikti Lietuvos hidrometeorologijos tarnybos pažymą apie faktines hidrometeorolines sąlygas. 
6.7.2. Sutarties pakeitimų, atliktų vadovaujantis Sutarties 10 skyriaus nuostatomis, jei tai atitinka 6.2 punkto reikalavimus. 
6.7.3. taip pat dėl Užsakovo veiksmų ar neveikimo, dėl kurių Rangovas negali vykdyti Darbų pagal patvirtintą grafiką. Šias aplinkybes Rangovas turi pagrįsti rašytiniais įrodymais
6.7.4. dėl Užsakovo reikalavimo, kai Rangovas nesilaiko Darbų vykdymo grafiko.
6.8. Darbų pabaiga pagal Sutartį bus laikomas momentas, kai bus užbaigti visi Sutartyje numatyti Darbai, atlikti baigiamieji bandymai, jei tokie būtini, ištaisyti defektai ir pasirašyti Galutinis darbų perdavimo – priėmimo aktas bei Deklaracija apie statybos užbaigimą ir Užsakovui bus perduoti visi Statybos užbaigimo ir su tuo susiję dokumentai, kuriuos teisėtai turi saugoti Užsakovas.
6.9. Užsakovas nurodydamas pagrįstą priežastį, gali bet kada raštu nurodyti Rangovui sustabdyti, o sustabdžius atnaujinti visų Darbų arba jų dalies vykdymą. Jeigu toks sustabdymas yra ne dėl Rangovo kaltės, tai Darbų atlikimo terminas turi būti pratęsiami, tačiau ne ilgiau nei truko Darbų sustabdymas (t. y. po Darbų vykdymo atnaujinimo Rangovui turi būti suteiktas toks pat laikas Darbų užbaigimui, koks buvo likęs Darbų sustabdymo momentu).
6.10. Darbų ar jų dalies atlikimas gali būti stabdomas įskaitant, bet neapsiribojant, šiomis aplinkybėms: 
6.10.1. papildomi archeologiniai tyrinėjimai, kurie nebuvo numatyti, bet kuriuos būtina atlikti;
6.10.2. aplinkybės, sudarančios kliūtis Užsakovui perduoti visą ar dalį Statybvietės; 
6.10.3. būtinas papildomas laikas įvykdyti papildomų darbų viešąjį pirkimą;
6.10.4. Užsakovas laiku nesudarė sąlygų integruoti Darbus į bendras Užsakovo naudojamas sistemas;
6.10.5. bet koks nenumatomas gamtos jėgų veikimas, kurio joks patyręs Rangovas nebūtų galėjęs tikėtis; 
6.10.6. fizinės kliūtys arba kitos nei klimatinės fizinės sąlygos, su kuriomis vykdant darbus susidurta Statybvietėje, ir tų kliūčių ar sąlygų Rangovas nebūtų galėjęs pagrįstai numatyti; 
6.10.7. kitos aplinkybės, kurios nebuvo žinomos ir numatomos pirkimo vykdymo metu ir su kuriomis susidurtų bet kuris Rangovas. 
6.11. Tokio sustabdymo metu visus Darbus savo sąskaita Rangovas privalo prižiūrėti, sandėliuoti, saugoti nuo sugadinimo, praradimo arba žalos. Jei numatoma ilgesnė kaip 3 mėnesių visų Darbų (statinio statybos) sustabdymo trukmė, turi būti atliekami darbai, siekiant apsaugoti statinio konstrukcijas, inžinerines sistemas, inžinerinius tinklus bei įrenginius nuo žalingo atmosferinių veiksnių poveikio, užtikrinti žmonių saugą Statybvietėje ir išvengti aplinkos taršos (kaip numatyta STR 1.06.01:2016 „Statybos darbai. Statinio statybos priežiūra“ 5 priede).

7. SUTARTIES ĮVYKDYMO UŽTIKRINIMAS, DARBŲ GARANTINIS TERMINAS

7.1. Sutarties įvykdymas turi būti užtikrintas Lietuvos Respublikoje registruoto banko ar Europos Sąjungos valstybėje narėje ar kitoje užsienio valstybėje registruoto banko, kuris Lietuvos Respublikoje veikia įsteigęs filialą, išduota banko garantija arba Lietuvos Respublikoje registruotos draudimo bendrovės, Europos Sąjungos valstybėje narėje registruotos draudimo įmonės, kuri Lietuvos Respublikoje veikia įsteigusi filialą, atstovybę ar biurą, ar kitoje užsienio valstybėje registruotos draudimo įmonės, kuri Lietuvos Respublikoje veikia įsteigusi filialą, laidavimo raštu, pateikiant jį su laidavimo draudimo liudijimo originalu / ar pasirašytu elektroniniais parašais ir apmokėjimą įrodančiais dokumentais, arba piniginiu užstatu mokamu į Užsakovo sąskaitą. 
7.2. Sutarties įvykdymo užtikrinimą (originalą) ir apmokėjimą įrodančius dokumentus (jeigu teikiamas draudimo bendrovės laidavimo raštas) Rangovas privalo pateikti ar piniginį užstatą pervesti Užsakovui ne vėliau kaip per 7 (septynias) darbo dienas nuo Sutarties pasirašymo. Jei Rangovas per šį laikotarpį Sutarties įvykdymo užtikrinimo nepateikia, laikoma, kad Rangovas atsisakė sudaryti Sutartį. Sutarties įvykdymo užtikrinimo vertė – 5 % (penki procentai) nuo Sutarties kainos (su PVM) – [įrašyti konkrečią sumą skaičiais ir žodžiais]. Sutarties įvykdymo užtikrinimas įsigalioja piniginio užstato gavimo dieną, banko garantijos teikiamo užtikrinimo arba draudimo bendrovės laidavimo rašto išdavimo dieną arba jame nurodytą vėlesnę dieną, tačiau ne vėliau, kaip jo pateikimo Užsakovui dieną. 
Sutarties įvykdymo užtikrinimas pateikiamas ta pačia valiuta, kokia atliekami mokėjimai pagal šią Sutartį.
Sutarties įvykdymo užtikrinimas pateikiamas lietuvių kalba arba išverstas į lietuvių kalbą, arba sudaromas dviem kalbom, iš kurių viena - lietuvių kalba. Bet kuriuo atveju, esant nesutapimų tarp teksto skirtingomis kalbomis, pirmenybė teikiama tekstui lietuvių kalba.
7.3. Sutarties įvykdymo užtikrinimu garantuojama, kad Užsakovui bus atlyginti nuostoliai, atsiradę Rangovui pažeidus Sutartį. Sutarties įvykdymo užtikrinimo suma laikoma minimaliais neįrodinėtinais Užsakovo nuostoliais dėl Rangovo Sutartimi prisiimtų įsipareigojimų nevykdymo arba netinkamo vykdymo. Jeigu Rangovas nevykdo savo įsipareigojimų pagal Sutartį arba juos vykdo netinkamai, Užsakovas įgyja teisę kreiptis į įstaigą, išdavusią Sutarties įvykdymo užtikrinimą, dėl sumokėjimo pagal Užsakovo pateiktą reikalavimą. Banko garantijos ar draudimo bendrovės laidavimo rašto pavyzdinės formos (Sutarties priedas Nr. 7 ir Nr. 8) Rangovui nėra privalomos. Pavyzdinėse formose numatyti minimalūs reikalavimai keliami Sutarties įvykdymo užtikrinimo apimčiai, todėl Rangovas pateikdamas banko garantiją ar draudimo bendrovės laidavimo raštą ne pagal pavyzdinę formą turi užtikrinti, kad jo pateiktas užtikrinimo dokumentas suteiktų ne siauresnės apimties Sutarties įvykdymo užtikrinimą. 
7.4. Sutarties įvykdymo užtikrinimas turi galioti ne trumpiau kaip 9 (devynis) mėnesius nuo jo išdavimo dienos.
7.5. Jei Darbų vykdymo laikotarpis yra pratęsiamas, Darbai yra sustabdomi, arba Rangovas vėluoja užbaigti Darbus, atitinkamai turi būti pratęstas ir Sutarties įvykdymo užtikrinimo galiojimo terminas: Sutarties įvykdymo užtikrinimas turi galioti ne trumpiau kaip 1 (vieną) mėnesį po Galutinio darbų perdavimo – priėmimo akto pasirašymo dienos. Pratęsiant Sutarties įvykdymo užtikrinimo galiojimo terminą Sutarties įvykdymo užtikrinimo vertė nekinta: 5 % (penki procentai) nuo Sutarties kainos (su PVM) (jei Sutarties kaina buvo padidinta / sumažinta: 5 % (penki procentai) nuo padidintos / sumažintos Sutarties kainos (su PVM)). Jei Sutarties vykdymo metu užtikrinimą išdavęs juridinis asmuo negali įvykdyti savo įsipareigojimų, Užsakovas gali raštu pareikalauti Rangovo per 10 (dešimt) kalendorinių dienų pateikti naują užtikrinimą tokiomis pačiomis sąlygomis kaip ir ankstesnysis. Jei Rangovas nepateikia naujo užtikrinimo, Užsakovas turi teisę nutraukti Sutartį.
7.6. Jei Rangovas nevykdo savo sutartinių įsipareigojimų ar vykdo juos netinkamai, Užsakovas pareikalauja iš užtikrinimą išdavusio juridinio asmens sumokėti visą sumą ar jos dalį priklausomai nuo neįvykdytos Sutarties dalies vertės, kurią užtikrinimą išdavęs juridinis asmuo įsipareigojo sumokėti. Prieš pateikdamas reikalavimą sumokėti pagal Sutarties įvykdymo užtikrinimą, Užsakovas įspėja apie tai Rangovą, nurodydamas, dėl kokio pažeidimo pateikia šį reikalavimą. 
7.7. Sutarties įvykdymo užtikrinimas grąžinamas per 10 (dešimt) darbo dienų nuo šio užtikrinimo galiojimo termino pabaigos arba dokumento, kuriuo užtikrinamas garantinio laikotarpio prievolių įvykdymas, išdavimo dienos, Rangovui pateikus raštišką prašymą.
7.8. Atliktų Darbų garantinis terminas pradedamas skaičiuoti nuo Galutinio darbų perdavimo-priėmimo akto sudarymo ir pasirašymo dienos. Šis terminas negali būti trumpesnis kaip 5 (penki) metai, paslėptų statinio elementų (konstrukcijų, vamzdynų ir kt.) – 10 (dešimt) metų, o jeigu šiuose elementuose buvo nustatyta tyčia paslėptų defektų – 20 metų. 
7.9. [bookmark: _Hlk73086599]Rangovas ne vėliau kaip per 3 darbo dienas nuo Galutinio darbų perdavimo-priėmimo akto sudarymo ir pasirašymo dienos privalo pateikti su Užsakovu raštu suderintą dokumentą, kuriuo užtikrinamas garantinio laikotarpio prievolių įvykdymas, atitinkantį Sutarties 11.6 punkto reikalavimus. Jei Rangovas nepateikia garantinio laikotarpio prievolių įvykdymo užtikrinimo per šiame punkte nurodytą laikotarpį, Užsakovas turi teisę pats parinkti garantinio laikotarpio prievolių įvykdymo užtikrinimo davėją, atitinkantį Sutarties 7.1 punkto reikalavimus, ir panaudoti Sutarties įvykdymo užtikrinimą įmokos sumokėjimui. Šiuo atveju preziumuojama, kad dėl Rangovo netinkamų sutartinių įsipareigojimų vykdymo patirtų nuostolių suma yra lygi įmokos už garantinio laikotarpio prievolių įvykdymo užtikrinimą sumai.
7.10. Panaudojus Sutarties įvykdymo užtikrinimą arba garantinio laikotarpio prievolių įvykdymo užtikrinimą, Rangovas ne vėliau kaip per 10 (dešimt) darbo dienų turi pateikti naują Sutarties įvykdymo užtikrinimo arba garantinio laikotarpio prievolių įvykdymo užtikrinimo dokumentą.
7.11. Rangovas neatsako, jei defektai atsirado dėl netinkamos eksploatacijos, sugadinimo,  stichinių nelaimių.
7.12. Garantinis terminas yra suteikiamas bei apima visus Darbus, jiems panaudotas Medžiagas, Įrangą bei priemones, o taip pat visas jų sudėtines dalis. 

8. DARBŲ PERDAVIMAS–PRIĖMIMAS

8.1. Baigiamąjį Darbų priėmimą atlieka Užsakovas:
8.1.1. kai visi Darbai baigti pagal Sutartį ir
8.1.2. kai pasirašomas Galutinis darbų perdavimo–priėmimo aktas, ir 
8.1.3. kai Rangovas Užsakovui pateikia dokumentą, kuriuo užtikrinamas garantinio laikotarpio prievolių įvykdymas pagal Sutartį.
Rangovas, užbaigęs Darbus, su prašymu dėl Darbų perdavimo–priėmimo raštu privalo kreiptis į Statinio statybos techninės priežiūros vadovą.
8.2. Statinio statybos techninės priežiūros vadovas, gavęs Rangovo prašymą pagal 8.1 punktą, per 5 (penkias) kalendorines dienas privalo:
8.2.1. kartu su Užsakovu atlikti bendrą Darbų apžiūrą ir patikrinimą, po kurio Statinio statybos techninės priežiūros vadovas privalo parengti Rangovui Galutinį darbų perdavimo – priėmimo aktą jame nurodydamas, kad Darbai buvo baigti pagal Sutartį kartu pridedant (jei reikia) defektų ir smulkių nebaigtų darbų, kurie neturės esminės įtakos naudojant Darbus pagal paskirtį, sąrašą. Tokiame sąraše turi būti nurodoma, iki kada nebaigti Darbai ar defektai turi būti pašalinti. Galutinį darbų perdavimo – priėmimo aktą pasirašo Užsakovas, Rangovas ir Statinio statybos techninės priežiūros vadovas;
arba
8.2.2. raštu atsisakyti perimti Darbus nurodant atsisakymo pagrindą ir nurodant Darbus, kuriuos Rangovas privalo atlikti, kad galėtų būti pasirašomas Galutinis darbų perdavimo – priėmimo aktas.
8.3. Rangovas iki Deklaracijos apie statybos užbaigimą pasirašymo dienos privalo pašalinti iš Statybvietės visus dar likusius Rangovo įrenginius, Medžiagų perteklių, šiukšles, laikinuosius statinius. Komisijos tikrinamas statinys turi būti švarus ir sutvarkytas. Rangovas privalo sudaryti Statinio statybos techninės priežiūros vadovui, Užsakovui ir komisijai tinkamas darbo sąlygas statiniams apžiūrėti, skirti būtiną reikalingą transportą bei specialią aprangą, pateikti statinio statybos dokumentaciją, organizuoti komisijos nurodytus Bandymus ir ištaisyti nustatytus defektus.
8.4. Rangovas ne rečiau kaip 1 (vieną) kartą per mėnesį pateikia Užsakovui tarpinį Atliktų darbų aktą. Užsakovas privalo apžiūrėti priduodamus atliktus Darbus ir pasirašyti aktą (su pastabomis ar be jų) arba motyvuotai nuo to atsisakyti ne vėliau kaip per 5 (penkias) darbo dienas. Jeigu patikrinimo metu nustatoma, kad atliktų Darbų apimtys neatitinka nurodytų Rangovo pateiktame akte arba Darbai atlikti su trūkumais, Rangovas privalo ištaisyti minėtą aktą. Pataisytą Atliktų darbų aktą Rangovas privalo pateikti ne vėliau kaip per 3 (tris) darbo dienas nuo akto grąžinimo pataisymui datos. 
8.5. Galutinis darbų priėmimo - perdavimo aktas / Atliktų darbų aktas pateikiamas Užsakovui pasirašymui tik suderinus jį su Statinio statybos techninės priežiūros vadovu. Galutinis darbų priėmimo - perdavimo aktas / Atliktų darbų aktas sudaromas 2 egzemplioriais (po vieną – Sutarties Šalims). 

9. SUTARTIES KAINA IR APMOKĖJIMAS

9.1. Sutarties kaina yra [įrašyti sumą skaičiais ir žodžiais] eurų, iš kurių PVM sudaro [įrašyti sumą skaičiais ir žodžiais] eurų. Jei suma skaičiais neatitinka sumos žodžiais, teisinga laikoma suma žodžiais. Darbų pirkimas atliekamas iš ES fondų investicijų programos lėšų, skirtų projektui „Skubios pagalbos skyriaus ir reanimacijos ir intensyvios terapijos skyriaus infrastruktūros modernizavimas“, PVM finansuojamas valstybės biudžeto lėšomis.
9.2. Šiai Sutarčiai taikoma fiksuotos kainos kainodara. Rangovui tinkamai nustatytais terminais atlikus Darbus, Užsakovas privalo sumokėti Sutarties kainą.
9.3. Atlikti Darbai akuojami pagal faktinį procentinį atskiros veiklos įvykdymą remiantis Įkainotų veiklų sąrašu  ir Darbų vykdymo grafiku.
9.4. Rangovui mokėtinos sumos turi būti apskaičiuojamos nustačius procentinį atskiros veiklos įvykdymą remiantis Įkainotų veiklų sąrašu ir/ar Darbų vykdymo grafiku. Rangovas, prieš pateikdamas Užsakovui apmokėjimo už atliktus Darbus dokumentus (PVM sąskaitą faktūrą) privalo nustatyti procentinį veiklos įvykdymą remiantis Įkainotų veiklų sąrašu ir Darbų vykdymo grafiku. Užsakovas privalo patikrinti dalinai atlikto Darbo veiklos (etapo) apimtį ir tai patvirtina parašu Atliktų darbų akte / Galutiniame darbų priėmimo–perdavimo akte. PVM sąskaita-faktūra išrašoma Rangovo ir Užsakovo pasirašyto Atliktų darbų akto pagrindu. 
9.5. Tarpiniam mokėjimui gauti, Rangovas privalo pateikti PVM sąskaitą faktūrą Užsakovui. PVM sąskaitoje faktūroje Rangovas nurodo Sutarties registracijos numerį ir datą. PVM sąskaita-faktūra išrašoma Rangovo, Statinio statybos techninės priežiūros vadovo ir Užsakovo pasirašyto Atliktų darbų akto pagrindu. 
9.6. Galutiniam mokėjimui gauti Rangovas Užsakovui gali pateikti mokėjimo dokumentus tik tada, kai Užsakovas ir Rangovas pasirašo Galutinį darbų perdavimo–priėmimo aktą bei Rangovas ištaiso visus smulkius defektus ir nebaigtus Darbus, įvardintus Darbų perdavimo–priėmimo metu, bei surašoma Deklaracija apie statybos užbaigimą
9.7. Mokėjimai atliekami eurais tokia tvarka:
9.7.1. Atsiskaitymai atliekami pagal Rangovo PVM sąskaitas faktūras, išrašytas pasirašytų Atliktų darbų akto / Galutinio darbų perdavimo-priėmimo akto pagrindu, ne vėliau kaip per 30 (trisdešimt) kalendorinių dienų nuo PVM sąskaitų faktūrų gavimo dienos. Vykdant Sutartį, sąskaitos faktūros teikiamos elektroniniu būdu. Elektroninės sąskaitos faktūros, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19) (toliau – Europos elektroninių sąskaitų faktūrų standartas), teikiamos Rangovo pasirinktomis priemonėmis. Europos elektroninių sąskaitų faktūrų standarto neatitinkančios elektroninės sąskaitos faktūros gali būti teikiamos tik naudojantis informacinės sistemos „E. sąskaita“ priemonėmis (informacinės sistemos „E. sąskaita“ svetainė pasiekiama adresu https://www.esaskaita.eu). Užsakovas elektronines sąskaitas faktūras priima ir apdoroja naudodamasis informacinės sistemos „E. sąskaita“ priemonėmis, išskyrus Lietuvos Respublikos viešųjų pirkimų įstatymo 22 straipsnio 12 dalyje nustatytus atvejus. Lietuvos Respublikos viešųjų pirkimų įstatymo 22 straipsnio 12 dalyje numatytu atveju, vykdant Sutartį sąskaitos faktūros gali būti teikiamos ne elektroninėmis priemonėmis. Šiame punkte elektroninė sąskaita faktūra suprantama kaip sąskaita faktūra, išrašyta, perduota ir gauta tokiu elektroniniu formatu, kuris sudaro galimybę ją apdoroti automatiniu ir elektroniniu būdu. Atliktų darbų aktai bus pasirašomi už faktiškai atliktus Darbus. Užsakovas galutinį atsiskaitymą (pagal Galutinį darbų perdavimo-priėmimo aktą) su Rangovu atlieka ne vėliau kaip per 30 (trisdešimt) kalendorinių dienų, po to, kai Sutartyje numatyta tvarka pasirašomas Deklaracija apie statybos užbaigimą.  
9.7.2. mokėjimai atliekami į šioje Sutartyje nurodytą Rangovo banko sąskaitą, kai Užsakovas gauna tinkamus dokumentus, nurodytus Sutarties 9.7.1 punkte.

Sąskaitos Nr. (nurodyti sąskaitos numerį);
(nurodyti banko pavadinimą) bankas;
Banko kodas (nurodyti banko kodą).

Apmokėjimas laikomas įvykdytu, kai pinigai patenka į Rangovo šiame punkte nurodytą sąskaitą.
9.7.3. Užsakovas gali tiesiogiai atsiskaityti su Subrangovais už jų atliktus darbus. Apie tai Užsakovas raštu informuoja Subrangovus per 3 darbo dienas po informacijos apie juos gavimo. Subrangovui raštu pateikus prašymą pasinaudoti tiesioginio atsiskaitymo galimybe, sudaroma sutartis tarp Užsakovo, Rangovo ir jo Subrangovo, nustatanti tiesioginio atsiskaitymo su Subrangovu tvarką, atsižvelgiant į pirkimo dokumentuose, Sutartyje ir subrangos sutartyje nustatytus reikalavimus. Rangovas turi teisę prieštarauti nepagrįstiems mokėjimams Subrangovui sutartyje dėl tiesioginio atsiskaitymo su Subrangovu nustatyta tvarka.
9.8. Jeigu Rangovas negauna apmokėjimo nustatytais terminais, Rangovo raštišku pareikalavimu Užsakovas privalo sumokėti Rangovui už kiekvieną uždelstą dieną 0,02 % (dvi šimtosios procento) delspinigių nuo laiku neapmokėtos sumos.
9.9. Sutarties kaina Sutarties galiojimo metu nekeičiama, išskyrus šiuose punktuose nurodytais atvejais:
9.9.1. Padidėjus arba sumažėjus pridėtinės vertės mokesčio (PVM) tarifui Sutarties kaina atitinkamai didinama arba mažinama. Sutarties kainos perskaičiavimo formulė pasikeitus PVM tarifui:

 

SN – Perskaičiuota Sutarties kaina (su PVM)
SS – Sutarties kaina (su PVM) iki perskaičiavimo
A – Atliktų darbų kaina (su PVM) iki perskaičiavimo
TS – senas PVM tarifas (procentais)
TN – naujas PVM tarifas (procentais)

9.9.2. Vadovaujantis Sutarties 10 skyriaus nuostatomis įforminus Sutarties sąlygų pakeitimą, Sutarties kaina gali būti koreguojama papildomų/ keičiamų/ nevykdomų Darbų sumomis, sudarant susitarimą dėl Sutarties kainos koregavimo Viešųjų pirkimų įstatymo nustatyta tvarka. 
9.9.3. dėl kainų lygio pokyčio:
9.9.3.1. Sutarties kaina gali būti peržiūrima bet kurios iš Šalių rašytiniu prašymu. Peržiūros momentas yra Šalies prašymo kitai Šaliai peržiūrėti Sutarties kainą gavimo diena. Kartu su prašymu peržiūrėti Sutarties kainą dėl kainų lygio pokyčio turi būti pateikiami oficialūs duomenys/dokumentai, patvirtinantys esant Sutartyje numatytą pagrindą Sutarties kainos perskaičiavimui dėl kainų lygio pokyčio.
9.9.3.2. Rangovui mokėtinos sumos už Darbus gali būti perskaičiuojamos, jeigu Valstybės duomenų agentūros (www.stat.gov.lt) kas mėnesį skelbiamo Pastatų remonto sąnaudų elementų kainų indekso  (toliau – Indeksas) reikšmė pakinta daugiau kaip 5 procentais nuo Sutarties įsigaliojimo arba nuo paskutinio Susitarimo dėl kainos perskaičiavimo įsigaliojimo dienos, jeigu kaina jau buvo perskaičiuota.
9.9.3.3. Sutarties kaina perskaičiuojama dėl Indekso pokyčio, pagal Sutartį neišpirktų Darbų vertę padauginant iš Indekso pokyčio koeficiento, kuris apskaičiuojamas pagal toliau nurodytą formulę:
K = IPb / IPr
Kur:
K – Indekso pokyčio koeficientas;
IPr – Indekso reikšmė laikotarpio pradžioje;
IPb – Indekso reikšmė laikotarpio pabaigoje;
Laikotarpis – tai laikotarpis, per kurį Indeksas pakinta tiek, kad turi būti perskaičiuojama Sutarties kaina. Indeksavimo laikotarpio pradžia laikomas tas mėnuo, kurį buvo sudaryta Sutartis, arba Sutarimo dėl kainos perskaičiavimo įsigaliojimo mėnuo. Indeksavimo laikotarpis negali būti trumpesnis kaip 6 (šešių) kalendorinių mėnesių. 
9.9.3.4. Šalys, esant Sutarties 9.9.3.2 punkte numatytoms sąlygoms, sudaro papildomą Susitarimą dėl kainos perskaičiavimo per 10 darbo dienų nuo Šalies prašymo kitai Šaliai perskaičiuoti kainą pateikimo dienos. Šalys privalo Susitarime nurodyti Indekso reikšmę laikotarpio pradžioje ir jos nustatymo datą, Indekso reikšmę laikotarpio pabaigoje ir jos nustatymo datą, Indekso pokyčio koeficientą, perskaičiuotą Sutarties kainos sumą, perskaičiuotą Sutarties įvykdymo užtikrinimo sumą, perskaičiuotą Darbų ir Rangovo civilinės atsakomybės privalomojo draudimo sumą (šios sumos turi būti padauginamos iš Indekso pokyčio koeficiento) bei kitą perskaičiavimui reikšmingą informaciją.
9.9.3.5. Po to, kai Šalys sudaro Susitarimą dėl kainos perskaičiavimo, perskaičiuotoji kaina taikoma Darbams, kurie yra įtraukiami į Atliktų darbų aktus (kaip per ataskaitinį laikotarpį atlikti Darbai), Rangovo pateikiamus po Susitarimo dėl kainos perskaičiavimo dėl kainos lygio pokyčio įsigaliojimo dienos. Perskaičiuotoji kaina netaikoma Darbams, kurie buvo įtraukti į Atliktų darbų aktus iki Sutarties kainos perskaičiavimo, tačiau Užsakovo buvo nepriimti ir grąžinti Rangovui dėl defektų ar kitų trūkumų, ir/arba faktiškai iki Sutarties kainos perskaičiavimo atliktiems Darbams, kuriuos Užsakovas siūlė įtraukti į Atliktų darbų aktus, tačiau Rangovas to nepadarė.
9.9.3.6. Pirmoji Sutarties kainos peržiūra gali būti atliekama ne anksčiau nei po 6 mėnesių nuo Sutarties įsigaliojimo dienos. Antroji, nepriklausomai nuo to, ar kaina pirmosios peržiūros metu buvo perskaičiuota ar ne, ne anksčiau kaip po 6 mėnesių skaičiuojant nuo rašytinio prašymo dėl pirmosios Sutarties kainos peržiūros pateikimo dienos.
9.9.3.7. Jeigu Darbai vėluoja dėl priežasčių, dėl kurių Rangovas neįgyja teisės į Darbų terminų pratęsimą, uždelstų Statybos darbų kaina neperskaičiuojama dėl kainų lygio kilimo, bet turi būti perskaičiuojama dėl kainų lygio kritimo.
9.10. Perskaičiuota Sutarties kaina įforminama Sutarties Šalių atstovų pasirašomu papildomu Susitarimu, kuris yra šios Sutarties neatskiriama dalis. 
9.11. [bookmark: _Hlk185248803]Susitarimas padidinti / sumažinti Sutarties kainą įsigalioja, kai Susitarimą pasirašo abi Sutarties Šalys ir Rangovas pateikia Užsakovui tinkamą Sutarties įvykdymo užtikrinimą ir Statybos darbų ir Rangovo civilinės atsakomybės privalomojo draudimo dokumentus pagal perskaičiuotą Sutarties kainą, jei Sutarties kainą ją perskaičiavus padidėja.
9.12. Sutartyje numatytas atlyginimas yra vienintelės Rangovo pajamos ar nauda, kurią jis gali gauti pagal Sutartį, todėl nei Rangovas / subrangovas (-ai), nei jo darbuotojai neturi teisės priimti jokių komisinių, nuolaidų, priemokų, netiesioginių išmokų ar kitų kompensacijų, susijusių su jo sutartinių įsipareigojimų vykdymu.

10. PAKEITIMAI

10.1. Sutarties sąlygos gali būti keičiamos tik vadovaujantis Viešųjų pirkimų įstatymo 89 straipsnio nuostatomis.
10.2. Sutarties sąlygų keitimu nebus laikomas Sutarties sąlygų koregavimas joje numatytomis aplinkybėmis, jei šios aplinkybės nustatytos aiškiai ir nedviprasmiškai bei buvo pateiktos pirkimo sąlygose.
10.3. [bookmark: _Hlk185239107]Sutarties sąlygų pakeitimas dėl papildomų/ keičiamų/ nevykdomų Darbų pagrindžiamas dokumentais (pvz. defektiniu (pakeitimų) aktu, brėžiniais, ar kitais dokumentais), kurie turi būti patvirtinti Rangovo, Statinio statybos techninės priežiūros vadovo parašais, bei raštu suderinti su Užsakovu. 
10.4. [bookmark: _Ref90574007]Sutarties sąlygų pakeitimu nelaikomas Darbų kiekio svyravimas, jei jis neviršija 15 procentų pradinės Sutarties vertės, kaip tai numato Sutarties 3.3 punktas. 
10.5. Sutarties sąlygų pakeitimas dėl papildomų/ keičiamų/ nevykdomų Darbų įforminamas susitarimu. Toks susitarimas turi būti patvirtintas ir pasirašytas Šalių ir laikomas sudėtine Sutarties dalimi.
10.6. Užsakovo reikalavimuose, Įkainotų veiklų sąraše ar Darbų vykdymo grafike įvardintos Darbų sudėtinės dalys (resursai, techninės specifikacijos ir pan.), kurios nedetalizuotos Techninėje užduotyje, gali būti keičiamos tik Užsakovo sutikimu tiek, kiek toks keitimas neprieštarauja Techninei užduočiai (Darbų apimčiai, techninei specifikacijai, brėžiniams). Tokie pakeitimai Sutarties keitimu nelaikomi.
10.7. Jeigu Rangovas Darbų vykdymo metu sužino apie techninį trūkumą dokumento, kuriuo vadovaujantis Rangovas privalo vykdyti Darbus, tai Rangovas apie tai privalo nedelsdamas pranešti Užsakovui ir Statinio statybos techninės priežiūros vadovui. Užsakovas, gavęs tokį Rangovo pranešimą, privalo pateikti trūkstamus duomenis, tinkamus paaiškinimus bei (jeigu reikia) įforminti pakeitimą.
10.8. Jeigu Rangovas, vykdydamas Darbus, susiduria su sąlygomis (kliūtimis) Statybvietėje, kurių jis iki Sutarties pasirašymo pagrįstai negalėjo numatyti, tai Rangovas apie tai privalo nedelsdamas, bet ne vėliau kaip per 5 dienas, pranešti Užsakovui, detaliai nurodydamas aplinkybes.
10.9. Jeigu Darbų Pakeitimas atliekamas kitais negu apibrėžti šiame skyriuje atvejais, tokiam pakeitimui atlikti turi būti vykdomas atskiras pirkimas, t.y. nauja pirkimo procedūra pagal Lietuvos Respublikos viešųjų pirkimų įstatymo reikalavimus.

11. ATSAKOMYBĖ UŽ DEFEKTUS, GARANTIJOS

11.1. Rangovas užtikrina, kad per visą garantinį laiką atlikti darbai atitiks normatyvinių dokumentų ir šios Sutarties nustatytus reikalavimus bei rodiklius.
11.2. Užsakovas, nustatęs Darbų trūkumus ar kitokius nukrypimus nuo Sutarties po Darbų perdavimo–priėmimo momento, jei tie trūkumai ar nukrypimai negalėjo arba nebuvo nustatyti priimant Darbus (paslėpti trūkumai arba atsiradę statinio garantinio naudojimo metu), taip pat jei jie buvo Rangovo tyčia paslėpti, privalo apie juos raštu pranešti Rangovui.
11.3. Visos rangos darbų atlikimo metu naudojamos medžiagos, gaminiai, įranga, technologiniai darbų atlikimo sprendiniai prieš jų naudojimą ir/ar atlikimą turi būti, suderinti su Užsakovu. Rangovui nesilaikant šio įpareigojimo, Užsakovas turi teisę nemokėti už šių medžiagų, gaminių, įrangos, technologinių darbų atlikimo sprendinių naudojimą ir/ar vykdymą bei reikalauti juos pakeisti. Rangovas privalo savo sąskaita ir rizika atlikti Darbus, jeigu tie Darbai susiję su Sutarties neatitinkančiomis Medžiagomis, netinkama darbų kokybe arba bet kurio sutartinio Rangovo įsipareigojimo neįvykdymu. Rangovas garantuoja, kad priėmimo metu jo darbai atitiks Sutartyje nustatytus reikalavimus, jie bus atlikti be klaidų, kurios panaikintų arba sumažintų jų vertę arba tinkamumą įprastam panaudojimui.
11.4. Rangovas įsipareigoja per Užsakovo nustatytą protingą terminą pašalinti nustatytus defektus (trūkumus) savo sąskaita, išskyrus kai šie trūkumai atsirado dėl Užsakovo kaltės. Garantinis terminas sustabdomas tiek laiko, kiek taisomi defektai, už kuriuos atsako Rangovas.
11.5. Garantijos terminas pradedamas skaičiuoti nuo Galutinio darbų perdavimo - priėmimo akto pasirašymo momento ir yra:
11.5.1. 5 (penkeri) metai – objekto atviroms konstrukcijoms;
11.5.2.  10 (dešimt) metų – objekto paslėptiems elementams;
11.5.3.  20 (dvidešimt) metų – objekto paslėptiems elementams, esant tyčia paslėptų defektų;
11.5.4. objekto įrangai – pagal gamintojo garantiją, bet ne mažesnę nei 12 mėn. 
Rangovas garantinio laikotarpio metu privalo, Užsakovui pareikalavus, atlikti visus defektų arba žalos ištaisymo Darbus. Rangovas privalo Darbus atlikti savo sąskaita ir rizika, jeigu tie Darbai susiję su Sutarties neatitinkančiomis Medžiagomis, netinkama darbų kokybe arba bet kurio sutartinio Rangovo įsipareigojimo neįvykdymu. Tuo atveju, jeigu Rangovas nepradeda garantinio remonto per 7 kalendorines dienas arba per kitą su Užsakovu suderintą terminą, Užsakovas turi teisę atlikti garantinį remontą pasitelkdamas trečiuosius asmenis ir reikalauti, kad Rangovas atlygintų faktines garantinio remonto išlaidas.
11.6. [bookmark: _Hlk73086616]Rangovas ne vėliau kaip per 3 darbo dienas nuo Galutinio darbų perdavimo-priėmimo akto sudarymo bei pasirašymo dienos turi pateikti dokumento originalą ir apmokėjimą įrodančius dokumentus (jeigu teikiamas draudimo bendrovės laidavimo raštas), kuriuo užtikrinamas garantinio laikotarpio prievolių įvykdymas pagal Sutartį. Šis dokumentas turi užtikrinti dėl Rangovo kaltės atsiradusių defektų, nustatytų per pirmuosius 3 statinio garantinio termino metus, šalinimo išlaidų apmokėjimą Užsakovui.
Reikalavimai garantinio laikotarpio prievolių įvykdymo užtikrinimo dokumentui: 
· forma – neatšaukiama, pirmo pareikalavimo banko garantija ar draudimo bendrovės išduotas laidavimo draudimas;
· išduotas Sutarties 7.1 punkte numatytus reikalavimus atitinkančių banko ar draudimo bendrovės; 
· turi būti išduotas ne trumpesniam nei pirmųjų 3 metų laikotarpiui ir galiojimo laikotarpiu negali būti atšaukiamas; 
· defektų šalinimo užtikrinimo suma turi būti ne mažesnė kaip 5 (penki) procentai Darbų kainos (su PVM);
· pateikiamas ta pačia valiuta, kokia atliekami mokėjimai pagal šią Sutartį; 
· pateikiamas lietuvių kalba arba išverstas į lietuvių kalbą, arba sudaromas dviem kalbom, iš kurių viena - lietuvių kalba. Bet kuriuo atveju, esant nesutapimų tarp teksto skirtingomis kalbomis, pirmenybė teikiama tekstui lietuvių kalba.
· 

12. SUTARTIES PAŽEIDIMAS IR NUTRAUKIMAS

12.1. Jeigu Darbų vykdymo sustabdymas, pagal Sutarties sąlygų 6.9 punktą, trunka ilgiau nei 60 (šešiasdešimt) kalendorinių dienų, tai Rangovas gali reikalauti leidimo atnaujinti Darbų vykdymą arba nutraukti Sutartį. Tokiu Sutarties nutraukimo atveju turi būti nustatytos ir Šalių parašais patvirtintos atliktų Darbų apimtys ir Rangovui mokėtinos sumos.
12.2. Jeigu Rangovas nevykdo arba netinkamai vykdo kuriuos nors sutartinius įsipareigojimus, tai Statinio statybos techninės priežiūros vadovas raštu gali Rangovui nurodyti įvykdyti įsipareigojimus arba ištaisyti netinkamai atliktus Darbus per technologinių procesų trukmės pagrįstą laiką.
12.3. Užsakovas turi teisę nutraukti Sutartį, jeigu Rangovas:
12.3.1. nevykdo Sutarties sąlygų 12.2 punkte nurodytų Statinio statybos techninės priežiūros vadovo nurodymų arba nepratęsia sutarties įvykdymo užtikrinimo galiojimo.
12.3.2. nepradeda laiku vykdyti Darbų, kitaip aiškiai parodo ketinimą netęsti savo įsipareigojimų pagal Sutartį arba nevykdo Darbų pagal Darbų vykdymo grafiką ir tampa aišku, kad juos baigti iki Darbų atlikimo termino pabaigos neįmanoma. Dviejų savaičių atsilikimas nuo Darbų vykdymo grafiko laikomas pakankamu pagrindu nutraukti Sutartį.
12.3.3. Užsakovas gali bet kuriuo 12.3 punkte išvardintu atveju arba aplinkybėms, prieš 15 (penkiolika) kalendorinių dienų apie tai raštu pranešę Rangovui, nutraukti Sutartį ir pašalinti Rangovą iš Statybvietės.
12.4. Nutraukus Sutartį pagal 12.3 punktą:
12.4.1. Rangovas privalo toliau vykdyti pagrįstus Užsakovo nurodymus dėl turto išsaugojimo, Statybvietės atlaisvinimo bei perdavimo Užsakovui arba dėl Darbų saugos, 
ir
12.4.2. Užsakovas turi nustatyti likusias Rangovui mokėtinas sumas už tinkamai atliktus, bet neapmokėtus Darbus. Tačiau Užsakovas Rangovo sąskaita gali padengti bet kuriuos nuostolius ir papildomas Išlaidas, susijusias su defektų ištaisymu, delspinigius dėl vėlavimo (jeigu yra) ir kitas Užsakovo išlaidas, atsiradusias dėl šios Sutarties. Užsakovas, padaręs tokius atskaitymus už papildomas Išlaidas, praradimus ir nuostolius, visą likusią Rangovui mokėtiną sumą privalo išmokėti Rangovui. 
12.5. Užsakovas, bet kada, nepriklausomai nuo Rangovo veiksmų, turi teisę nutraukti Sutartį ne vėliau kaip prieš 30 (trisdešimt) kalendorinių dienų apie tai raštu pranešdamas Rangovui. Tokiu atveju Rangovui turi būti sumokėta už bet kurį tinkamai atliktą Darbą pagal Sutartyje nustatytas kainas. Jei Sutartis nutraukiama dėl Viešųjų pirkimų įstatymo 90 str. 1 dalyje išvardintų priežasčių, laikomasi reikalavimų, išvardintų šio straipsnio 2 dalyje.
12.6. Rangovas turi teisę nutraukti Sutartį, jeigu:
12.6.1. Užsakovas visiškai nevykdo savo sutartinių įsipareigojimų;
12.6.2. Darbų vykdymo sustabdymas pagal Sutarties 6.7 punktą trunka ilgiau nei 60 (šešiasdešimt) kalendorinių dienų.
Rangovas gali bet kuriuo šiame punkte išvardintu atveju arba aplinkybėms, prieš 30 (trisdešimt) kalendorinių dienų apie tai raštu pranešęs Užsakovui, nutraukti Sutartį. Rangovo pasirinkimas nutraukti Sutartį neturi pažeisti kurių nors kitų iš Sutarties arba kitaip kylančių jo teisių.
12.7. Sutarties nutraukimo įsigaliojimo atveju pagal bet kurį Sutarties sąlygų punktą, Rangovas per Užsakovo nurodytą terminą privalo:
12.7.1. nutraukti visus tolesnius Darbus, išskyrus tokius, kuriuos būtina atlikti dėl gyvybės ar turto išsaugojimo arba dėl Darbų saugos;
12.7.2. perduoti Užsakovui Įrangą ir Medžiagas, už kurias jau sumokėta;
12.7.3. pašalinti visus Rangovo įrenginius ir kitus daiktus, įskaitant statybines atliekas, iš Statybvietės ir pats palikti Statybvietę.

13. GINČAI

13.1. Sutarties Šalys visus ginčus stengiasi išspręsti derybomis. Kilus ginčui, Sutarties Šalys raštu išdėsto savo nuomonę kitai Šaliai ir pasiūlo ginčo sprendimą. Gavusi pasiūlymą ginčą spręsti derybomis, Šalis privalo į jį atsakyti per 30 (trisdešimt) kalendorinių dienų. Ginčas turi būti išspręstas per ne ilgesnį nei 60 (šešiasdešimt) kalendorinių dienų terminą nuo derybų pradžios. Jei ginčo išspręsti derybomis nepavyksta arba, jei kuri nors Šalis laiku neatsako į pasiūlymą ginčą spręsti derybomis, kita Šalis turi teisę, įspėdama apie tai kitą Šalį, pereiti prie kito ginčų sprendimo procedūros etapo. Visi ginčai, kylantys dėl šios Sutarties ar su ja susiję, nepavykus jų išspręsti derybų būdu, sprendžiami Lietuvos Respublikos civilinio proceso kodekso nustatyta tvarka.

14. NENUGALIMA JĖGA

14.1. Šalis ir gali būti visiškai ar iš dalies atleidžiama nuo atsakomybės už Sutarties nevykdymą dėl nenugalimos jėgos (force majeure) aplinkybių, atsiradusių po Sutarties įsigaliojimo dienos, bei nustatytų ir jas patyrusios Šalies įrodytų pagal Lietuvos Respublikos civilinį kodeksą, jeigu Šalis nedelsiant pranešė kitai Šaliai apie kliūtį bei jos poveikį įsipareigojimų vykdymui.
14.2. Nenugalima jėga (force majeure) nelaikoma tai, kad rinkoje nėra reikalingų prievolei vykdyti prekių, Šalis neturi reikiamų finansinių išteklių arba Šalies kontrahentai pažeidžia savo prievoles. Nenugalima jėga (force majeure) taip pat nelaikomos Šalies veiklai turėjusios įtakos aplinkybės, į kurių galimybę Šalys, sudarydami Sutartį, atsižvelgė, t. y. Lietuvos Respublikoje pasitaikančios aplinkybės, valstybės ar savivaldos institucijų sprendimai, sukėlę bet kurios iš Šalių reorganizavimą, privatizavimą, likvidavimą, veiklos pobūdžio pakeitimą, stabdymą (trukdymą), kitos aplinkybės, kurios turėtų būti laikomos ypatingomis, bet Lietuvos Respublikoje Sutarties sudarymo metu yra tikėtinos. Nenugalimos jėgos aplinkybių sąvoka apibrėžiama ir šalių teisės, pareigos ir atsakomybė esant šioms aplinkybėms reglamentuojamos Lietuvos Respublikos civilinio kodekso 6.212 straipsnyje bei „Atleidimo nuo atsakomybės esant nenugalimos jėgos (force majeure) aplinkybėms taisyklėse“ (1996 m. liepos 15 d. Lietuvos Respublikos Vyriausybės nutarimas Nr. 840 “Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo”).
14.3. Sutartis baigiasi kitos Šalies reikalavimu, kai ją įvykdyti kitai Šaliai neįmanoma dėl nenugalimos jėgos (force majeure).

15. SUSIRAŠINĖJIMAS

15.1. Sutarties Šalys susirašinėja lietuvių kalba. Visi pranešimai, sutikimai ir kitas susižinojimas, kuriuos Šalis gali pateikti pagal šią Sutartį, bus laikomi galiojančiais ir įteiktais tinkamai, jeigu yra asmeniškai pateikti kitai Šaliai ir gautas patvirtinimas apie gavimą arba išsiųsti registruotu paštu, faksu, elektroniniu paštu (patvirtinant gavimą), toliau nurodytais adresais ar fakso numeriais, kitais adresais ar fakso numeriais, kuriuos nurodė viena Šalis, pateikdama pranešimą:

	
	Užsakovas
	Rangovas

	Vardas, pavardė
	
	

	Adresas
	
	

	Telefonas
	
	

	Faksas
	
	

	El. paštas
	
	



15.2. Jei pasikeičia Šalies adresas, rekvizitai (tame tarpe ir banko sąskaitos numeris nurodytas 9.7.2 punkte) ir (ar) kiti duomenys, tokia Šalis turi informuoti kitą Šalį pranešdama ne vėliau, kaip per 5 (penkias) darbo dienas. Jei Šaliai nepavyksta laikytis šių reikalavimų, ji neturi teisės į pretenziją, jei kitos Šalies veiksmai, atlikti remiantis paskutiniais žinomais jai duomenimis, prieštarauja Sutarties sąlygoms arba ji negavo jokio pranešimo, išsiųsto pagal tuos duomenis.
15.3. Jei pagal Sutartį numatytų veiksmų atlikimui reikalinga gauti Rangovo, Užsakovo pritarimą ar suderinimą, toks pritarimas ar suderinimas turi būti suteiktas ne vėliau kaip per 14 (keturiolika) kalendorinių dienų, jei Sutartyje nenumatytas kitoks terminas. Jei per nurodytą terminą pritarimas ar suderinimas (ar motyvuotas atsisakymas tai atlikti) nėra suteikiamas, turi būti laikoma, kad pritarimas ar suderinimas yra gautas.

16. ATSAKINGI ASMENYS

16.1. Už Sutarties vykdymą atsakingi asmenys:

	
	Užsakovas
	Rangovas

	Vardas, pavardė
	
	

	Adresas
	
	

	Telefonas
	
	

	Faksas
	
	

	El. paštas
	
	


16.2. Rangovo pasiūlymą, sudarytą Sutartį ir Sutarties pakeitimus, išskyrus informaciją, kurios atskleidimas prieštarautų informacijos ir duomenų apsaugą reguliuojantiems teisės aktams arba visuomenės interesams, pažeistų teisėtus Rangovo komercinius interesus arba turėtų neigiamą poveikį rangovų konkurencijai, ne vėliau kaip per 15 (penkiolika) dienų nuo Sutarties sudarymo ar jos pakeitimo, bet ne vėliau kaip iki pirmojo mokėjimo pagal ją pradžios Viešųjų pirkimų tarnybos nustatyta tvarka paskelbs Centrinėje viešųjų pirkimų informacinėje sistemoje. Už minėtos informacijos paskelbimą atsakingas asmuo – ................... [Užsakovo paskirto asmens vardas pavardė ir kontaktai].

17. BAIGIAMOSIOS NUOSTATOS

17.1. Sutarties neatskiriama dalimi yra Techninė užduotis ir Sutarties pasirašymo metu prie Sutarties pridedami priedai:
17.1.1. 1 PRIEDAS. Techninė užduotis.
17.1.2.  2 PRIEDAS. Įkainotų veiklų sąrašas.
17.1.3. 3 PRIEDAS. Rangovo pasiūlymas.
17.1.4. 4 PRIEDAS. Statybvietės priėmimo – perdavimo akto forma.
17.1.5. 5 PRIEDAS. Atliktų darbų akto forma.
17.1.6. 6 PRIEDAS. Darbų perdavimo – priėmimo akto forma.
17.1.7. 7 PRIEDAS. Sutarties įvykdymo garantijos pavyzdinė forma.
17.1.8. 8 PRIEDAS. Sutarties įvykdymo laidavimo rašto pavyzdinė forma.
17.1.9. 9 PRIEDAS. Darbų vykdymo grafiko forma.
17.2. Ši Sutartis sudaryta lietuvių kalba, 2 (dviem) egzemplioriais, turinčiais vienodą teisinę galią – po vieną kiekvienai Šaliai, arba pasirašoma elektroniniais parašais.
17.3. Šalys patvirtina, kad Sutartį perskaitė, suprato jos turinį ir pasekmes, priėmė ją kaip atitinkančią jų tikslus.
17.4. Šalių rekvizitai ir parašai:
17.4.1. Šalių rekvizitai:

UŽSAKOVAS			RANGOVAS
VšĮ Respublikinė Vilniaus universitetinė	[Rangovo pavadinimas]
ligoninė				
Juridinio asmens kodas 124243848		Juridinio asmens kodas
PVM mokėtojo kodas LT24238412		PVM mokėtojo kodas
Šiltnamių g. 29, LT-04130 Vilnius		Pašto adresas:
Sąskaita Nr. LT21 7044 0600 0664 2377	Sąskaita Nr.
AB „SEB bankas“			Bankas
Banko kodas 74000			Banko kodas
Pasirašančiojo pareigos 			Pasirašančiojo pareigos
Parašas .....................................................	Parašas ..........................................
Vardas, pavardė			Vardas, pavardė

2 priedas

ĮKAINOTŲ VEIKLŲ SĄRAŠAS 

VšĮ Respublikinei Vilniaus universitetinei ligoninei


PASIŪLYMAS

4 priedas
						
	Statybvietės priėmimo – perdavimo aktas

[Data]

	Rangos sutarties numeris:

	Statybvietės adresas:


	Užsakovas – Viešoji įstaiga .............., vadovaudamasis sutarties sąlygų 4.2.1 punkto nuostatomis šiuo Statybvietės priėmimo – perdavimo aktu suteikia Rangovui – [pavadinimas] Statybvietės valdymo teisę.
Rangovas, šiuo aktu perėmęs Statybvietę, tampa atsakingu už Statybvietę ir jos prieigas pagal Sutartį. Rangovas, pasirašydamas šį aktą patvirtina, kad:

1.	Statybvietės ribos pažymėtos brėžinyje, fiziškai parodytos Rangovo atstovui.
2.	Rangovui yra perduotas Statybvietės ribų brėžinys.

Statybvietės priėmimo – perdavimo metu yra užfiksuota esama Statybvietės priklausinių būklė, už kurią Rangovas yra atsakingas:
1.
2.	

	Priedai: 
1.	Statybvietės ribų brėžinys;
2.	Esamą Statybvietės priklausinių būklę apibūdinantys priedai, nuotraukos,  aprašymai ar kita. 


	
Rangovo atstovas ____________________________________________

Parašas:______________________                                          Data


	
Užsakovo atstovas ____________________________________

Parašas:______________________                                          Data

ATLIKTŲ DARBŲ AKTAS Nr.____
Data___________
Užsakovas: 
Rangovas: 
Objektas: 

Sudaryta: už ________ m. __________ mėn.
*Sumos nurodytos [valiutos pavadinimas]	

	Eil. Nr.
	Darbų grupių (etapų) pavadinimas
	Kaina pagal Sutartį Eur, be PVM
	Atliktų darbų grupės (etapo) dalis nuo Darbų pradžios, įskaitant ataskaitinį laikotarpį
	Atliktų darbų grupės (etapo) dalis nuo Darbų pradžios iki ataskaitinio laikotarpio
	Atliktų darbų grupės (etapo) per ataskaitinį laikotarpį

	
	
	
	%
	Suma, Eur, be PVM
	%
	Suma, Eur, be PVM
	%
	Suma, Eur, be PVM

	
	[Darbų grupės (etapo) pavadinimas pagal Įkainotą veiklų sąrašą ir Darbų vykdymo grafiką]
	
	
	
	
	
	
	

	Suma be PVM:
	
	
	
	
	
	
	

	PVM [tarifas] suma		 	 	
	
	
	
	
	
	
	

	Suma su PVM:	
	
	
	
	
	
	
	

	Suma mokėjimui: 		
	
	
	
	
	
	
	


	
________________________________________________________________________________  (Rangovo arba jo įgalioto         	      (Parašas)		                     (Vardas ir pavardė)	
asmens pareigų pavadinimas)

Rangovas 				Užsakovas
[Pavadinimas] 			[Pavadinimas]  
[Buveinės adresas]			[Buveinės adresas]
[Telefonas, faksas]			[Telefonas, faksas]
[Juridinio asmens kodas]			[Juridinio asmens kodas]
[PVM mokėtojo kodas]			[PVM mokėtojo kodas]

__________________________		______________________________
Parašas				Parašas
[Pareigos, vardas ir pavardė]		[Pareigos, vardas ir pavardė]

GALUTINIS DARBŲ PERDAVIMO–PRIĖMIMO AKTAS

Pagal [sutarties pavadinimas] sutartį Nr. ......................,
sudarytą ....... m. ..................................... mėn. ..... d.

		
[Akto sudarymo vieta], ......... m. ............................... ........... d.



[Rangovo pavadinimas], atstovaujama .............................................., veikiančio pagal ..............................................................................................., toliau vadinamas Rangovu, ir Viešoji įstaiga Respublikinė Vilniaus universitetinė ligoninė (toliau – Užsakovas), atstovaujama ............................., veikiančio pagal .................................................., (toliau Rangovas ir Užsakovas kartu vadinami Šalimis, o kiekviena atskirai – Šalimi), remiantis Šalių i sudaryta sutartimi [Sutarties pavadinimas, sudarymo data] sudarė šį Galutinį darbų perdavimo–priėmimo aktą: 

1. Rangovas perduoda Užsakovui Darbus – .......................................................................................... ...................................................................................................., o Užsakovas šiuos Darbus priima. 
2. Už atliktus Darbus Užsakovas įsipareigoja sumokėti Rangovui likusią..................................... Eur (................................................................................... eurų ) sumą Šalių sudarytoje Sutartyje nustatyta tvarka.

3. Užsakovas neturi Rangovui pretenzijų dėl atlikto Darbo kokybės / Pridedamas darbų defektinis aktas.
4. Šis aktas sudarytas 2 (dviem) egzemplioriais (po vieną Rangovui ir Užsakovui), kurie turi vienodą juridinę galią, arba pasirašomas elektroniniais parašais 

Rangovas				Užsakovas
[Pavadinimas] 			[Pavadinimas] 
[Buveinės adresas]			[Buveinės adresas]
[Telefonas, faksas]			[Telefonas, faksas]
[Juridinio asmens kodas]			[Juridinio asmens kodas] 
[PVM mokėtojo kodas]			[PVM  mokėtojo kodas]

	
	
_________________________                                      __________________________
Parašas				Parašas
[Pareigos, vardas ir pavardė]		[Pareigos, vardas ir pavardė]


20   -     -      Statybos rangos sutarties Nr. S-___________

(Sutarties įvykdymo garantijos pavyzdinė forma)

SUTARTIES ĮVYKDYMO GARANTIJA Nr.________________	


Viešajai įstaigai Respublikinei Vilniaus universitetinei ligoninei
Juridinio asmens kodas 124243848
Buveinės adresas Šiltnamių g. 29, LT–04130 Vilnius

20.... m.______________d.
(sudarymo vieta)

Klientas, (kliento pavadinimas, įmonės kodas adresas), pranešė, kad _____m.______ ___d. sudarė sutartį Nr.______________ su viešąja įstaiga Respublikine Vilniaus universitetine ligonine (toliau – Garantijos gavėjas) dėl ________________________ statybos rangos darbų  atlikimo.
(Banko pavadinimas), atstovaujamas (banko filialo pavadinimas) filialo, (adresas) (toliau – Garantas), šioje garantijoje nustatytomis sąlygomis neatšaukiamai įsipareigoja sumokėti Garantijos gavėjui ne daugiau kaip (suma skaičiais), (suma žodžiais, valiutos pavadinimas), gavęs pirmą raštišką Garantijos gavėjo reikalavimą mokėti (originalą), kuriame nurodytas garantijos Nr.__________________________patvirtinantį, kad Klientas neįvykdė (sutarties data) sutarties Nr.__________________________sąlygų, nurodant kokios sutarties sąlygos nebuvo įvykdytos.
Šis įsipareigojimas privalomas Garantui ir jo teisių perėmėjams ir patvirtintas Garanto antspaudu (garantijos išdavimo data).
Garantas įsipareigoja tik Garantijos gavėjui, todėl ši garantija yra neperleistina ir neįkeistina.
Bet kokius raštiškus pranešimus Garantijos gavėjas turi pateikti Garantui.
Ši garantija galioja iki (garantijos galiojimo data).
Visi Garanto įsipareigojimai pagal šią garantiją baigiasi, jei:
1. Iki paskutinės garantijos galiojimo dienos imtinai Garantas aukščiau nurodytu adresu nebus gavęs Garantijos gavėjo raštiško reikalavimo mokėti (originalo);
2. Garantui yra grąžinamas garantijos originalas su Garantijos gavėjo prierašu, kad:
2.1. Garantijos gavėjas atsisako savo teisių pagal šią garantiją;
arba
2.2. Klientas įvykdė šioje garantijoje nurodytus įsipareigojimus.
Bet kokie Garantijos gavėjo reikalavimai mokėti nebus vykdomi, jeigu jie bus gauti aukščiau nurodytu Garanto adresu pasibaigus garantijos galiojimo laikotarpiui.
Šiai garantijai taikytina Lietuvos Respublikos teisė. Šalių ginčai sprendžiami Lietuvos Respublikos įstatymų nustatyta tvarka.
Ši garantija turi būti grąžinta Garantui pasibaigus galiojimo laikotarpiui arba anksčiau, jei ji taptų nebereikalinga.
__________________________________________________filialas
(Garanto pavadinimas)
A.V.

 (įgalioto asmens pareigos)	                      (parašas)	(vardo raidė, pavardė)

(įgalioto asmens pareigos)	                      (parašas)	(vardo raidė, pavardė) 


(įgalioto asmens pareigos)	                      (parašas)	(vardo raidė, pavardė) 

(Sutarties įvykdymo laidavimo rašto pavyzdinė forma)

SUTARTIES ĮVYKDYMO LAIDAVIMO RAŠTAS
(LAIDAVIMO RAŠTAS TURI BŪTI PATEIKTAS KARTU SU LAIDAVIMO DRAUDIMO LIUDIJIMU (POLISU))

Šis laidavimo raštas galioja tik su Draudimo sutartimi Nr. (įrašykite draudimo sutarties numerį).

Šiuo laidavimo raštu klientas (įrašykite pavadinimą; jei tai jungtinė veikla, išvardinkite pilnus partnerių vardus arba pažymėkite, kad rangovas  sudarė sutartį jungtinės veiklos pagrindu,  nurodydami jungtinės veiklos sutarties datą) ir Laiduotojas (įrašykite laiduotojo pavadinimą, juridinį statusą ir adresą), (toliau vadinamas – Laiduotoju), neatšaukiamai įsipareigoja viešajai įstaigai Respublikinei Vilniaus universitetinei ligoninei (toliau – Užsakovas) (įrašykite laidavimo sumą skaičiais) (įrašykite sumą žodžiais) suma ir ją tinkamai išmokėti pagal šią laidavimo sutartį.

KADANGI klientas pagal sutartį _____________ su Užsakovu, įsipareigojo atlikti ............................................. statybos rangos darbus Užsakovui,
TODĖL ŠIO LAIDAVIMO SĄLYGOS YRA TOKIOS:

Jei klientas nevykdo sutartyje numatytų įsipareigojimų, Laiduotojas įsipareigoja nedelsiant sumokėti Užsakovui aukščiau nurodytą sumą, gavęs Užsakovo pirmą raštišką pareikalavimą. Užsakovas neprivalo pagrįsti savo reikalavimo, tačiau privalo nurodyti, kurios sutarties sąlygos buvo nevykdomos.
Laiduotojo įsipareigojimai galioja įskaitytinai iki (metai), (mėnuo), (diena). 
Reikalavimas sumokėti Užsakovui turi būti pateiktas Laiduotojui ne vėliau kaip per tris mėnesius nuo Laiduotojo įsipareigojimų termino pabaigos.
Esant prieštaravimų tarp šiame rašte nurodytų sąlygų ir Laiduotojo nustatytų standartinių draudimo taisyklių ar papildomų sąlygų draudimo liudijime (polise), prioritetas teikiamas šiame rašte nurodytoms sąlygoms. 

Laiduotojas:

Laiduotojo pavadinimas:



(įgalioto asmens pareigos)                          (parašas)                                          (vardo raidė, pavardė)

KALENDORINĖ DARBŲ VYKDYMO GRAFIKO FORMA
Pirkimo Nr.:
	
UŽSAKOVAS:
[Pavadinimas]
	
RANGOVAS:
[Pavadinimas]
	
Objekto adresas:
[Gatvė, miestas, kodas]
	
	
	
	
	
	
	
	
	
	
	
	
	
	
	
	
	
	
	
	
	
	
	

	Eil. Nr.
	Darbų pavadini-
mas
	Sutarta darbų kaina Eur (be PVM)
	Planuojama atlikti darbų iki 202_-__-__
	Planuojama atlikti darbų iki 202_-__-__
	Planuojama atlikti darbų iki 202_-__-__
	Planuojama atlikti darbų iki 202_-__-__
	Planuojama atlikti darbų iki 202_-__-__
	Planuojama atlikti darbų iki 202_-__-__

	
	
	
	
	
	
	
	
	

	
	
	
	%
	Suma be PVM
	Suma su PVM
	%
	Suma be PVM
	Suma su PVM
	%

